
CONFLICTUL ISRAELIANO-PALESTINIAN: 

„MIROS DE MOARTE”

Situaţia a devenit tensionată la graniţa dintre Gaza şi Israel după dispariţia a trei adolescenti israelieni în West Bank. Premierul israelian Benjamin Netanyahu a acuzat mişcarea islamista Hamas că i-a rapit pe cei trei şi lansat operaţiuni de căutare. Tensiunile s-au adâncit după ce o înregistrare video, prezentată la televiziunea Palestine Today, a arătat politişti israelieni lovind un american de 15 ani, varul lui Mohammed Abu Khdeir, care fusese ars de viu în Ierusalimul de Est. Tarek a fost arestat şi reţinut fără să i se aducă vreo acuzaţie, potrivit familiei sale. Ulterior, a fost dus la un spital israelian pentru a fi tratat. 

Autorităţile americane au condamnat "folosirea excesivă a forţei"
 a declarat Jen Psaki, purtător de cuvânt al Departamentului de Stat. Statele Unite au solicitat o anchetă transparentă şi credibilă in aceste cazuri. SUA şi-au exprimat îngrijorarea faţă de creşterea incidentelor violente, cerându-le israelienilor şi palestinienilor să calmeze situaţia şi să evite rănirea persoanelor nevinovate, potrivit The Huffington Post.
Benjamin Netanyahu, a afirmat că "Hamas este responsabilă şi va plăti" după găsirea cadavrelor celor trei adolescenţi “răpiţi şi ucişi cu sânge rece de animale umane". Premierul Benjamin Netanyahu a promis să-i aducă în faţa justiţiei şi pe ucigaşii tânărului Palestinian mort în Ierusalimul de Est. În replică, Hamas a transmis printr-un purtător de cuvânt că "Netanyahu ar trebui să ştie că ameninţările nu sperie Hamas şi că dacă îşi doreşte un război in Gaza, porţile iadului se vor deschide asupra sa"
. 

Care este scopul final? Ce a declanşat conflictul? Care vor fi efectele de durată?
“Un râu de sânge curge în Gaza, casele sunt transformate în dărâmături şi camerele de urgenţă ale spitalelor sunt supra-aglomerate. Fluxul de rachete Hamas continuă să ajungă în teritoriul evreiesc, chiar dacă sunt întâmpinate cu puterea de foc superioară a bombelor, rachetelor şi obuzelor Israelului. E înfiorător. Dar lumea a mai văzut asta, chiar de două ori. Operaţiunea Protective Edge seamănă mult cu antecedentele din 2008 şi 2012. Hamas, însă, nu renunţă, iar Israelul refuză să se oprească înainte de a simţi că şi-a îndeplinit misiunea”
. Care este scopul final al acţiunii? În acest sens, CNN a intervievat doi experţi, jurnalisti israelieni: un fost corespondent militar, Ron Ben-Yishai, şi un editorialist specializat în subiecte legate de drepturile omului în zona palestiniană, Gideon Levy. Cei doi au avut punct de vedere asemănătoare legat de anumite puncte dar şi complet diferite privitor la altele. 

Amândoi experţii au fost de acord cu faptul că nu există un scop final al operaţiunilor. Dar, deşi Israelul nu va obţine un câştig spectaculos, există obiective concrete, atât pe termen lung cât şi pe termen scurt, potrivit expertulului militar Ron Ben-Yishai. Multe dintre ele vor fi îndeplinite, a opinat şi editorialistul Gideon Levy, manifestându-şi îndoiala, însă, în privinţa faptului că acestea ar fi înţelepte, întrucât “nu vor vindeca boala, ci o vor hrăni şi vor transforma violenţa într-un coşmar perpetuu”
.

Referitor la obiectivul miliar imediat, Ron Ben-Yishai consideră că guvernul condus de premierul Benjamin Netaniahu doreşte să oprească tirurile cu rachete ale Hamas şi să facă inoperante tunelurile care pot ajunge pe teritoriul israelian. Acţiunea ar putea slăbi mişcarea Hamas. "Slăbirea susţinerii politice şi abilităţii Hamas de a acţiona ca mişcare politică, dar şi ca organizaţie militar-teroristă" sunt două obiective esenţiale. Chiar dacă Gideon Levy este de acord cu adevărul celor două obiective, consideră că Hamas se va întări după operaţiunea Protective Edge atât din punct de vedere militar, cât şi politic. În susţinere, a amintit Operaţiunea Pillar of Defense din 2012 şi Operatiunea Cast Lead din 2008, dupa care Hamas s-a redresat. Ron Ben Yishai s-a raliat opiniei lui Gideon Levy anume că militanţii Hamas au ieşit întăriţi din ultimele operaţiuni militare, în cel puţin un sens: au mai multe rachete cu rază mare de acţiune. Anterior, le importau - acum, le pot construi singuri. În plus, au reuşit să construiască multe locuri de lansare din subteran. Gideon Levy a subliniat că îmbunătăţirea arsenalului palestian e parte a unui cerc vicios, deja cunoscut. De câte ori armata israeliană distruge capacităţile militare ale Hamas, militanţii revin întăriţi. "Până la următoarea operaţiune militară, vor fi şi mai bine echipaţi". Situaţia este valabilă şi pentru israelieni. El a făcut o previziune: actuala intervenţie militară pregăteşte scena pentru încă o intervenţie sângeroasă -  şi pentru o alta, care îi va urma. 
Privitor la motivul declanşării conflictului, Gideon Levy a opinat că acesta a fost reprezentat de tirurile de rachete din Gaza. El a adus în discuţie procesul de pace iniţiat de secretarul de stat American, John Kerry, între Israel şi palestinieni, care a fost denunţat. În tot acest timp, cineva a lipsit de la masa negocierilor. "Gaza a fost total ignorată". Uciderea celor trei tineri israelieni şi apoi a unui adolescent palestinian sunt motivele care au declanşat pasiunile. La acestea se adaugă disperarea populaţiei din Gaza. "Gaza este astăzi cea mai mare cuşcă din lume" iar tirul de rachete este modul în care “Hamas îşi face simţite revendicările” a afirmat Gideon Levy.  Expertul militar Ron Ben Yishai are o opinie complet diferită: Israelul a încercat, fără succes să facă pace cu militanţii Hamas şi să calmeze situaţia cu militanţii Hamas. Astfel, "opţiunea militară a devenit inevitabilă".

În privinţa efectelor de durată, expertul militar Ron Ben Yishai a subliniat speranţa guvernului israelian ca operaţiunea Protective Edge să-i confere Israelului câţiva ani de pace relativă şi să readucă normalitatea, cel puţin pentru un timp. "După fiecare rundă de ostilităţi vine un fel de relaxare de care Israelul se bucură foarte mult". Gideon Levy, însă, consideră că perioada de calm va fi mult mai scurtă, iar distrugerile associate războiului, pe toate planurile, vor fi extreme de greu de suportat. Mulţi palestinieni sunt ucişi, vieţile altora sunt ruinate. Este o victorie goala. "Vom vedea lucruri oribile. Lumea va condamna Israelul. Şi ce va rezulta din asta? Un an de pace".

Vechea paradigmă a conflictului, actualizată
Israelul şi palestinienii au reintrat în vechea paradigmă a conflictului. Rachetele palestiniene încearcă să lovească ţinte din Israel. Hamas, împreună cu Jihadul Islamic, lansează rachete înspre sudul şi centrul Israelului şi chiar înspre Ierusalim. Armata israeliană răspunde cu atacuri aeriene. Diferenţa actuală în acest vechi model al escaladării violenţei este că, acum, Hamas a recurs repede la armamentul modern. În 2009 şi în 2012 au trecut săptămâni până când au fost atacate ţintele îndepărtate. La rândul său, armata israeliană a părut pregătită pentru un conflict mai îndelungat. 
Ciclul violenţelor are şanse să se repete la nesfârşit dacă nu se găseşte un intermediar în care au încredere amândouă parţile pentru a negocia un armistitiu, a precizat Ha’aretz. Publicaţia a subliniat, însă, că “Nu există o putere regională responsabilă care poate interveni pentru a negocia un armistiţiu. Noul regim al preşedintelui Abdul Fattah al-Sisi din Egipt urăşte Hamas din cauza legăturii cu Frăţia Musulmană şi se bucură dacă Israelul o distruge. Turcia are ceva influenţă pe lângă conducerea Hamas, însă premierul Tayip Erdogan nu are relaţii cu Israelul şi are probleme mai importante, la graniţele cu Siria şi Irak. SUA nu vor discuta direct cu Hamas”
. 
Armata israeliană a lansat o operaţiune ofensivă în Fâşia Gaza, pentru a pune capăt atacurilor cu rachete dinspre aceasta zonă. Loviturile aeriene israeliene au loc într-un context tensionat în regiune. Militanţii din Gaza au tras zeci de rachete în sudul Israelului, dar unele dintre acestea au fost distruse sistemul anti-rachetă Iron Dome. 
În cadrul operaţiunii Protective Edge, trupele israeliene au fost dispuse de-a lungul graniţei cu Gaza, iar rezerviştii au fost chemaţi pentru o posibilă invazie terestră. Armata a primit ordin să se pregătească pentru o extindere semnificativă a operaţiunilor. 
Armata israeliană a anunţat că ofensiva din Gaza continuă până când militanţii Hamas încetează să tragă rachete asupra Israelului. "Intrăm într-o operaţiune lungă. Suntem abia la început. Este nevoie de rabdare. Pregătim paşii următori şi extinderea graduală a ordinului de lupta" a afirmat o sursa din armată. Purtătorul de cuvânt al armatei, Peter Lerner, nu a oferit, însă, detalii concrete: Hamas "a ales direcţia escaladarii. Aşa că misiunea va continua  cât este necesar. Nu ne aşteptăm să fie o misiune scurtă"
.
Armata a anunţat că operaţiunea Protective Edge are ca scop "oprirea terorii de care au parte cetăţenii Israelului în fiecare zi"
. La rândul său, premierul Benjamin Netanyahu a afirmat că "Nici o altă ţară nu trăieşte sub o asemenea ameninţare şi nici o altă ţară nu ar accepta o astfel de ameninţare. Deci, ne-am extins semnificativ operaţiunile împotriva Hamas şi altor organizaţii teroriste în Gaza"
.

Rachete lansate de Hamas către o centrală nucleară israeliană

Trei rachete au fost lansate dinspre Fâşia Gaza către centrala nucleară de la Dimona. Potrivit Ynet News, atacul a fost revendicat de mişcarea Hamas, care a transmis că ţinta rachetelor era reactorul nuclear din Dimona. Una dintre rachete a fost interceptată de sistemul israelian antirachetă Iron Dome, însă două au căzut în apropierea centralei nucleare. Primarul din Dimona a declarat că municipalitatea a amenajat adăposturi de urgenţă, chiar dacă nu a primit instrucţiuni pentru a proceda în acest sens.
Israelul, atacat cu rachete trase din Liban

Două rachete Katiuşa, trase din Liban, au lovit teritoriul israelian. Nu au existat victime. Rachetele au căzut lângă localitatea Metula, la 200 kilometri de Tel Aviv. 

Responsabili pentru atac sunt membrii unui grup palestinian având legături cu miscarea Hamas, au declarat surse din Ministerul israelian la Apărării, preluate de Times of Israel. Aceleaşi surse au precizat că în urma analizării rămăşiţelor misilelor s-a stabilit că a fost vorba despre rachete Katiusa. Armata israeliană a răspuns cu tiruri de artilerie şi lovituri aeriene care au ţintit teritoriul libanez. 
Obuz tras din Siria, căzut pe partea israeliană a Platoului Golan

Un obuz tras dinspre Siria a explodat pe partea controlată de Israel a Platoului Golan. Explozia nu a făcut victime, dar a declanşat un incendiu de vegetaţie. 

Forţele israeliene au răspuns cu trei rachete ce au vizat ţinte militare siriene. Nici de partea siriană nu au fost raportate victime, potrivit Times of Israel. Forţele de securitate nu au precizat dacă obuzul a fost lansat în mod deliberat către teritoriul controlat de Israel sau a fost o eroare în cadrul schimbului de focuri dintre părţile implicate în conflictul sirian. 

Reacţii internaţionale la nivel înalt şi sfaturi de reţinere

Preşedintele Franţei, François Hollande, a condamnat "agresiunea" împotriva Israelului. Secretarul american de stat, John Kerry, le-a cerut premierului israelian şi preşedintelui Autorităţii Palestiniene să dea dovadă de reţinere, a precizat Israel National News. În timpul unei reuniuni de urgenţă a Consiliului de Securitate al ONU, secretarul general al Organizaţiei Naţiunilor Unite, Ban Ki-moon, a lansat un apel pentru încetarea focului, calificând situaţia drept "problematică şi volatilă". Ban Ki-moon a afirmat că "Gaza este pe muchie de cuţit"
. A condamnat atacurile cu rachete lansate de Hamas împotriva Israelului, cerându-i, totodată, şi premierului israelian, Benjamin Netanyahu, să dea dovadă de reţinere şi să protejeze civilii.
John Kerry a discutat cu Benjamin Netanyahu şi s-a consultat cu mai mulţi lideri internaţionali pentru a "evalua situaţia şi a găsi modalităţi de a opri atacurile cu rachete". Pe de altă parte, Josh Earnest, purtător de cuvânt la Casa Albă, a precizat că SUA sunt pregătite să facă uz de relaţiile din Orientul Mijlociu pentru “a încerca stoparea tirurilor de rachetă lansate din Gaza”
.

 La rândul său, François Hollande a discutat cu Benjamin Netanyahu şi i-a dat asigurări că Franţa e alături de Israel în faţa atacurilor cu racheta trase dinspre Gaza. François Hollande a mai precizat că depinde de Israel "să ia toate măsurile pentru a-şi proteja populaţia în faţa ameninţărilor", însă "e necesar să prevină escaladarea violenţelor"
.
Preşedintele american, Barack Obama, a transmis, după discuţia telefonică purtată cu Benjamin Netanyahu că "Statele Unite sunt pregătite să faciliteze o încetare a ostilităţilor, inclusiv o revenire la armistiţiul din noiembrie 2012". De asemenea, liderul de la Casa Albă şi-a exprimat îngrijorarea faţă de escaladarea conflictului şi a lansat un apel către ambele părţi să depună toate eforturile pentru reinstaurarea păcii şi pentru protejarea civililor.
 
Angela Merkel, a condamnat atacurile cu rachetă ale Hamas, într-o discuţie telefonică purtată cu Benjamin Netanyahu. Cancelarul german i-a spus premierului israelian că "nu există justificare"
 pentru aceste atacuri. 


Iordania a prezentat Consiliului de Securitate al ONU un proiect de rezoluţie care conţine propunerea unui "armistiţiu imediat" între Israel şi mişcarea palestiniană Hamas. Proiectul, avansat de Iordania în numele statelor arabe, a cerit retragerea armatei israeliene din Fâşia Gaza şi deschiderea punctelor de trecere a frontierei. În plus, a cerut "adoptarea tuturor măsurilor necesare pentru protecţia civililor" şi "încetarea măsurilor militare de răzbunare, a sancţiunilor colective şi folosirea excesivă a violenţei împotriva populaţiei civile palestiniene". Dat fiind numărul ridicat de victime, mai ales în rândul copiilor, în proiectul de rezoluţie se vorbeşte despre "o serioasă îngrijorare"
. 
 “Nici o presiune internaţională nu ne va opri să acţionăm”
Israelul nu va ceda presiunilor internaţionale şi va continua să atace grupurile teroriste din Fâşia Gaza, a declarat Benjamin Netanyahu. Premierul israelian a precizat că reacţiile preşedintelui american Barack Obama şi ale cancelarului german Angela Merkel, cu care a discutat la telefon, au fost "foarte bune, pozitive". Totuşi, a adăugat că "nici o presiune internaţională nu ne va opri să acţionăm cu toată forţa"
.

În teritoriul israelian există alerte de cod roşu ca urmare a numeroaselor atacuri venite din Fâşia Gaza. "Nu putem vorbi despre o încetare a focului. Preşedintele francez, François Hollande mi-a spus că am dreptate şi chiar a transmis o notă prin care a condamnat atacurile cu rachete"
 a declarat Benjamin Netanyahu în cadrul Comitetului de Afaceri Externe şi Apărare. Pe de altă parte, premierul israelian a refuzat propunerea preşedintelui Comitetului, Ze'ev Elkin, de a sista alimentarea cu apă şi electricitate a Fâşiei Gaza. Justificarea propunerii fusese că ar fi vorba despre o sancţiune aplicată şi de alte state în caz de conflict militar. 
Israelul susţine că palestinienii au drone de atac

Israelul a doborât o dronă lansată dinspre Fâşia Gaza, a precizat Jewish Press, preluând surse militare. Avionul fără pilot a fost doborât cu o rachetă Patriot. În ultimele două decenii, este prima dată când a fost lansată o rachetă de acest tip împotriva unei ţinte aflată în interiorul Israelului.

Incidentul demonstrează capacităţile sporite ale grupării Hamas de a ataca Israelul, a precizat sursa citată. De la începutul conflictului, militanţii Hamas au lansat peste 1.000 de rachete împotriva Israelului, provocând considerabile pagube materiale.

Erdogan acuză Israelul de politică “bazată pe minciuni”

Recep Tayyip Erdogan, a acuzat Israelul că duce o politică "bazată pe minciuni" în privinţa operaţiunii Protective Edge din Fâşia Gaza. Premierul Turciei a afirmat că israelienii nu sunt oneşti, căci de partea israeliena nu a pierit nici un om. "Ei spun că Hamas lansează rachete. Dar a murit cineva? Viaţa israelienilor este bazată pe minciuni"
.
Ayatolahul Khamenei cheamă musulmanii împotriva Israelului
Ayatolahului Ali Khamenei a chemat toţi musulmanii din lume să se unească împotriva Israelului. Ali Khamenei a afirmat că Israelul a profitat în urma "neglijenţei lumii islamice" şi a salutat poziţia guvernului de la Teheran în privinţa conflictului din Gaza. "Sioniştii comit aceste crime, profitând de neglijenţa lumii islamice. Masacrul din Gaza, făcut de sionişti, trebuie să trezească naţiunile şi guvernele musulmane care să lase deoparte orice divergenţă şi să fie unite"
 a afirmat Ali Khamenei în cadrul unei reuniuno la care au participat preşedintele Iranului, Hassan Rouhani şi membri ai Cabinetului.

Administraţia iraniană a condamnat Israelul pentru atacurile care au provocat morţi în randul populaţiei palestiniene. "Crimele oribile şi brutale ale regimului sionist împotriva populaţiei fără apărare din Gaza au arătat încă o dată sălbăticia şi natura agresivă a acestui regim împotriva popoarelor lumii. Toţi musulmanii au datoria să-şi menţină vigilenţa, cu scopul de a nu fi înşelaţi de scenariul preplanificat al inamicului sionist şi să depună eforturi pentru dezamorsarea obiectivelor inamicului sionist, printr-o înţelegere corectă a realităţilor şi evoluţiilor regionale"
 a declarat Ali Akbar Velayati, consilier al ayatolahului Ali Khamenei.  
Hamas a respins armistiţiul cu mediere egipteană
Hamas a respins o propunere de armistiţiu avansată de Egipt şi aprobată de Israel, prin care s-ar fi putut pune capăt razboiului din Gaza. Planul egiptean prevedea ca după încetarea focului să se poarte negocieri legate de reluarea traficului de mărfuri şi persoane spre Fâşia Gaza. Conducerea egipteană s-a arătat dispusă să găzduiască, în termen de 48 de ore de la intrarea în vigoare a armistiţiului, delegaţii la vârf israeliene şi palestiniene, pentru a purta negocieri. 
Brigăzile Essedin-al Kassam - braţul armat al Hamas - şi-au motivat refuzul prin faptul că textul proiectului nu le-ar fi parvenit, iar fragmentele care le-au ajuns la cunoştinţă prin intermediul presei dovedesc că este vorba despre o iniţiativă echivalentă cu o înfrângere. "Lupta cu inamicul nostru continuă. Ea va spori in ferocitate si intensitate" s-a precizat într-o declaraţie a Hamas. Purtătorul de cuvânt al organizaţiei, Fausi Barhum, a afirmat că "armele nu se depun în timp de război pentru a negocia ulterior"
.
Ministerul egiptean de Externe propusese "aranjamente de dezescaladare" care să intre în vigoare, urmând ca după 12 ore să intre in vigoare un armistiţiu deplin. Delegaţiile israeliană şi palestiniană ar fi urmat să poarte discuţii separate la Cairo, pentru consolidarea armistiţiului cu "măsuri de creştere a încrederii". Liderii Hamas au cerut, însă, ca armistiţiul să includă încheierea blocadei israeliene în Gaza şi un reangajament pentru armistiţiul din 2012. Hamas a mai solicitat ca Egiptul să relaxeze restricţiile la trecerea de la Rafah, impuse după ce armata l-a răsturnat pe preşedintele islamist Mohamed Mursi. În propunerea egipteană nu s-au menţionat aceste aspecte.
Refuzul exprimat de Hamas a compromis eforturile de mediere realizate de diplomaţi internaţionali. În afară de Egipt, şi SUA, Qatar şi Liga Arabă şi-au oferit serviciile de mediator. Dificultatea remarcabilă a încercărilor de mediere s-a relevat şi în cadrul Consiliului de Securitate ONU. Ambasadorul Israelului la ONU, Ron Prosor, a cerut să fie condamnate mişcarea Hamas şi metodele sale teroriste. Membrii Consiliului de Securitate nu au căzut de acord asupra demersului. Ambasadorul Ruandei la ONU, Eugene Richard, care a prezidat lucrările, a dat citire unei declaraţii prin care se exprima îngrijorarea faţă de evoluţia conflictului şi li se cerea părţilor să depună eforturi pentru protecţia civililor. La rândul său, secretarul general al Ligii Arabe, Nabil al-Arabi a cerut Consiliul de Securitate ONU să se implice în favoarea protejării palestinienilor din Gaza. Liga Arabă a condamnat "periculoasa escaladare israeliană" şi a calificat atacurile asupra civililor palestinieni "o flagrantă încălcare a dreptului internaţional"
. 


Înaltul comisar ONU pentru drepturile omului, Navi Pillay, a solicitat anchetarea unor posibile crime de război comise în prezentul conflict din Orientul Apropiat. Acuzaţiile responsabilei au fost îndreptate către ambelor părţi. În opinia lui Navi Pillay, atât bombardarea unor ţinte civile, de către armata israeliană, cât şi lansarea, de către Hamas, a unor rachete împotriva teritoriului israelian, constituie încălcări ale dreptului internaţional. Navi Pillay a apreciat că statele membre ale Consiliului ONU pentru Drepturile Omului trebuie să înfiinţeze o comisie care să investigheze posibilele crime de război.

Atacurile împotriva Fâşiei Gaza, reluate după refuzul Hamas
Armata israeliana a pus capăt acordului unilateral de încetare a focului cu organizaţia palestiniană Hamas, reluând atacurile aeriene asupra Fâşiei Gaza. "După şase ore de atacuri ale Hamas, Forţele Israeliene de Aparare si-au reluat activitatea operaţională în Fâşia Gaza"
 s-a precizat într-un comunicat al armatei. 

Un oficial israelian a declarat, sub protecţia anonimatului, că premierul Benjamin Netanyahu şi Benny Gantz, şeful armatei, au dispus ca militarii să acţioneze "cu toată forţa" împotriva teroriştilor din Gaza. Oficialul a adăugat că acţiunea a fost declanşată în urma refuzului Hamas şi al unui alt grup de militanţi, Islamic Jihad, de a accepta acordul de încetare a focului propus de Egipt şi aprobat de Israel.

SUA dublează finanţarea pentru scutul antirachetă israelian

O subcomisie din Senatul american a votat în unanimitate aprobarea unei legi în baza căreia va fi dublată finanţarea acordată de Pentagon pentru scutul antirachetă al Israelului. Astfel, în anul fiscal 2015, Israelul va primi 621,6 milioane dolari pentru programul său ballistic - inclusiv 351 de milioane dolari pentru sistemul Iron Dome, care interceptează rachetele cu rază scurtă şi mortierele, a precizat The International Business Times.  
Israelul a evitat pierderile de vieţi omeneşti datorită eficienţei sistemului Iron Dome. Israelul a primit 720 de milioane dolari din fonduri americane, pentru sistemul său antirachetă. Forţele de apărare israeliene au cerut ca aproximativ 100.000 de locuitori din teritoriile palestiniene să fie evacuaţi, pe măsură ce se pregătea să intensifice atacurile aeriene în zonă.  
Ofensivă israeliană terestră în Gaza: tuneluri Hamas, distruse
Premierul israelian, Benjamin Netanyahu, a ordonat Armatei să înceapă  ofensiva terestră în Gaza, potrivit unei declaraţii oficiale a guvernului israelian. "Premierul şi ministrul Apărării au ordonat Israel Defense Forces să declanşeze ofensiva terestră pentru a lovi tunelurile din Gaza spre Israel". se arată în declaraţie. Guvernul israelian a dispus operaţiunea terestră cu scopul "de a lovi semnificativ infrastructurile teroriste ale Hamas" şi "de a readuce securitatea pentru cetăţenii Israelului"
.

"Intrăm într-o operaţiune lungă. Este nevoie de răbdare. Pregatim pasii urmatori si extinderea gradata a ordinului de lupta", a aratat o sursa din armata. Purtatorul de cuvant al armatei, Peter Lerner, nu a oferit insa detalii concrete: Hamas "a ales directia escaladarii. Asa ca misiunea va continua atata vreme cat este necesar. Nu ne asteptam sa fie o misiune scurta".


După declanşarea ofensivei israeliene terestre în Gaza, un jurnalist independent din Rafah a relatat dramatic momentul. "Aceasta a fost noaptea cea mai terifiantă. Bombardament foarte intens. Am auzit copii plângând, sirene de ambulanţă şi am simţit miros de moarte"
. 

Situaţia populaţiei civile din Gaza a devenit dramatică a precizat Teo Alexopulos, responsabil în cadrul organizaţiei umanitare Care. El a subliniat că penuria severă de apă şi de curent electic şi funcţionarea defectuoasă a reţelei de telecomunicaţii. Deseori, răniţilor nu li s-a putut acorda nici măcar un minim ajutor."Infrastructura medicală este complet suprasolicitată şi se află în prag de colaps". Ambulanţele nu se pot apropia de răniţi fie din cauza dărâmăturilor care blochează străzile, fie din cauza obuzelor israeliene. De aceea, răniţii care se pot ţine pe picioare se duc singuri spre spitale. Un medic din Gaza a afirmat că "Este situaţia cea mai gravă din câte am văzut de-a lungul timpului". 

Purtătoarea de cuvânt a Comitetului Internaţional al Crucii Roşii, Nadia Didsy, s-a declarat înspăimântată de uşurinţa cu care sunt ucişi civili şi este distrusă infrastructura vitală. Referitor la pierderea de vieţi omeneşti, Israelul a învinovăţit Hamas că foloseşte civilii ca pe nişte "scuturi umane"
. 
Buldozerele israeliene au demolat 13 tuneluri din Fâşia Gaza, despre care oficialii au afirmat că ar fi putut fi folosite pentru atacuri. Ofensiva terestră israeliană a dus la intensificarea replicii palestiniene pe calea aerului, au anuntat autoritatile palestiniene, potrivit Fox News. 

Presa israeliană a anunţat că doi soldaţi israelieni au fost ucişi în urma unei ofensive Hamas în care s-a folosit un astfel de tunel aflat la graniţă. Soldaţii Hamas erau îmbrăcaţi în uniforme israeliene. Erau dotaţi cu arme automate, având asupra lor şi sedative, seringi şi cătuşe, a precizat The Jerusalem Post.
Potrivit unui general de brigadă în retragere, se ştia că Hamas avea un număr mare de tuneluri destinate atacurilor împotriva Israelului. "Cred ca a găsi 13 tuneluri într-un timp atât de scurt este o mare realizare"
 a declarat Shimon Daniel. După identificarea tunelurilor, roboţii intră şi le cercetează. Sunt necesare aproximativ 12 ore pentru distrugerea fiecarui tunel, a precizat generalul. Un purtător de cuvânt al armatei, generalul Moti Almoz, a declarat, la rândul său, că "Astfel de tuneluri nu sunt ascunzători. Sunt folosite pentru atacuri masive asupra comunităţilor israeliene sau asupra bazelor armate"
. 
Hamas a adoptat tactica răpirilor


Răpirea unor militari sau civili pare să impresioneze mai tare opinia publică din Israel decât uciderea unor soldaţi. Organizaţia palestiniană Hamas s-a adaptat acestei situaţii şi a încercat să captureze israelieni. 
Armata israeliană a continuat ofensiva terestră în Fâşia Gaza soldată cu multe pierderi de vieţi omeneşti, iar organizaţia islamistă palestiniană Hamas şi-a modificat strategia. Prin atacurile neîntrerupte cu rachete lansate asupra teritoriului israelian a arătat că dispune de capacitate de luptă, iar prin răpirea unor cetăţeni israelieni a urmărit să-şi asigure monedă de schimb la tratative. Potrivit unor surse israeliene, s-au înregistrat multiple încercări de răpire a unor cetăţeni israelieni şi de transportare a lor în Fâşia Gaza.

Actuala escaladare a violenţei a debutat prin răpirea a trei adolescenţi. Zile întregi, întreaga ţară a împărtăşit îngrijorarea familiilor celor trei. Fiecare israelian s-a putut identifica, potrivit psihologului israelian Irwin Mansdorf, cu cei afectaţi. "Au avut sentimentul că şi copiii lor se află în aceeaşi situaţie"
. După ce au fost găsite trupurile fără viaţă ale celor trei, mii de oameni au luat parte la funeralii. 


Opinia publică israeliană reacţionează faţă de răpiri mai puternic decât în cazul militarilor ucişi. De aceea, militarii israelieni au ordin, în caz că se încearcă răpirea unui camarad, să deschidă focul asupra vehicolului cu care se deplasează răpitorii şi prada lor. Se încearcă, astfel, împiedicarea cu orice preţ a răpirii, inclusiv cu preţul vieţii soldatului răpit. Hama cunoaşte impactul cazurilor de răpire asupra opiniei publice.

Opinie incendiară: cauza conflictului - depozitele de hidrocarburi
Potrivit unei analize a Asia Times, cauza reală a conflictului israeliano-palestinian este legată de energie. Se aminteşte că secretarul american de stat John Kerry a încercat să dea un impuls procesului de pace printr-o nouă rundă de discuţii, însă acestea au eşuat, conducând la formarea unui guvern tehnocrat de uniune între Hamas şi Fatah în teritoriile palestiniene, spre nemulţumirea premierului israelian Benjamin Netanyahu. Apoi, trei adolescenţi israelieni care făceau drumeţii lângă Hebron au fost răpiţi de palestinieni. Unul dintre adolescenţi a reuşit să sune la numărul de urgenţă al poliţiei israeliene. Răpitorii au intrat în panică şi i-au împuşcat.

Potrivit opiniei exprimate în analiză, Benjamin Netanyahu şi serviciul de informaţii militare Shin Bet au folosit acest incident pentru a declanşa lovituri împotriva Hamas în Cisiordania şi Gaza, într-o operaţiune militară planificată cu mult timp înainte. Motivul real pentru care a fost declanşat conflictul: 33 de miliarde metri cubi de gaze naturale din apele de coasta ale Gazei, în valoare de aproximativ 4 miliarde de dolari. Depozitul a fost descoperit în urmă cu 14 ani.

Există o cantitate şi mai mare de gaze naturale şi petrol în bazinul Levant - împărţit între apele teritoriale ale Israelului, Siriei, Libanului, Ciprului şi Gazei. Zona prezintă o importanţă specială mai ales pentru Israel, care, conform unor date, se va confrunta în curand cu o serioasă problemă de securitate energetică. Israelul încearcă să împiedice palestinienii să acceseze câmpurile gazeifere Marine-1 şi Marine-2, cu scopul de a începe forajul în largul coastelor Gazei.  
PUTIN: „PĂRŢILE IMPLICATE ÎN CONFLICTUL DIN UCRAINA TREBUIE SĂ ÎNCETEZE OPERAŢIUNILE”

Un avion Boeing 777 al companiei Malaysia Airlines, cu 280 de pasageri la bord şi cu 15 membri ai echipajului, s-a prăbuşit în Ucraina, lângă Doneţk. Cursa zbura între Amsterdam şi Kuala Lumpur.  Nu au existat supravieţuitori. Avionul s-a prăbuşit în estul Ucrainei, într-o zonă în care mai multe aeronave au fost atacate de către insurgenţi proruşi. 
Unii dintre dintre pasagerii avionului prăbuşit în Ucraina se deplasau la o conferinţă mondială pe tema SIDA, care urma să aibă loc la Melbourne. Cercetătorul olandez Joep Lange, fost preşedinte al Societăţii internaţionale pentru SIDA, se afla la bordul avionului prăbuşit în estul Ucrainei. „Mai mulţi cercetărori, activişti şi oficiali erau la bordul avionului Malaysia Airlines, în drum spre Melbourne” a declarat profesorul şi activistul american Gregg Gonsalves. Societatea internaţională pentru SIDA, care organizează conferinţa internaţională pe tema acestei maladii, a confirmat într-un comunicat că "mulţi dintre colegii şi prieteni noştri"
 erau în drum spre Melbourne, la bordul avionului malaysian.

Potrivit BBC, reprezentanţii companiei Malaysia Airlines au precizat că au pierdut contactul cu zborul MH17 când acesta a intrat în spaţiul aerian al Ucrainei. Avionul Boeing 777 aparţinând Malaysia Airlines - zborul MH17 - care s-a prăbuşit în estul Ucrainei se afla pe culoarul aerian L980, unul dintre cele mai importante pentru zborurile comerciale europene. Potrivit Business Insider, Malaysia Airlines MH17 era pe un culoare de zbor foarte important pentru zborurile care merg din Europa spre Asia. 

Vicepreşedintele departamentului european al companiei Malaysia Airlines, Huib Gorter, a anunţat că la bordul avionului prăbuşit în Ucraina se aflau 298 de persoane, dintre care 154 de olandezi. „La bord au fost 283 de pasageri şi 15 membri ai echipajului”
 a afirmat Huib Gorter în cadrul unei conferinţe de presă pe aeroportul Amsterdam-Schiphol. Lista completă cu ţările din care provin victimele tragediei aviatice din estul Ucrainei, anunţată de ambasadorul Malaysiei la ONU, Hussei Haniff: Olanda -189; Malaysia - 44; Australia - 27; Indonezia  -12; Marea Britanie - 10; Germania - 4; Belgia - 4; Filipine - 3; Canada/România -1; Noua Zeelandă - 1. Reprezentanţii Orgamizaţiei Naţiunilor Unite au anunţat că 80 dintre cele 298 de victime erau copii.
Preşedintele Ucrainei, Petro Poroşenko, nu a exclus posibilitatea ca avionul de pasageri prăbuşit în estul Ucrainei să fi fost doborât cu o rachetă. „Nu poate fi exclusă posibilitatea ca avionul să fi fost doborât cu o rachetă"
 a declarat Petro Poroşenko. Preşedintele ucrainean a afirmat că insurgenţii separatişti au „ucis printr-o lovitură" aproape 300 de persoane, după prăbuşirea unui avion de pasageri malaysian în estul Ucrainei. "Războiul a depăşit astăzi frontierele Ucrainei. Consecinţele acestui război sunt suportate de întreaga lume. Tragedia care a avut loc joi seara în cerul din estul Ucrainei şochează (...) Astăzi, teroriştii au ucis printr-o lovitură aproximativ 300 de persoane, printre care femei, copii, cetăţeni ai altor state"
 a subliniat liderul de la Kiev. 

Anterior
Preşedintele ucrainean Petro Poroşenko afirmase, în data de 14 iulie 2014, în cadrul unei reuniuni cu şefii armatei, că „în ultimele trei zile, un nou sistem rus de rachete a fost folosit împotriva forţelor armate ale Ucrainei”
. După câteva ore, un avion militar de transport al armatei ucrainene a fost doborât în estul ţării. Aeronava, de tip AN-26, a fost lovit la o altitudine de 6.500 de metri. Avionul a fost lovit de „o rachetă mai puternică” decât cele trase din lansatoare portabille, trasă probabil din Rusia, au anunţat ucrainenii. Echipajul avionului a supravieţuit prăbuşirii. 

Kievul a acuzat Rusia că a mobilizat masiv trupe la graniţele Ucrainei şi că „mercenari ruşi” şi separatişti trag asupra vameşilor ucraineni  pentru a forţa frontierele şi a facilita intrarea unor vehicule blindate în Ucraina. Un oficial NATO a confirmat sub protecţia anonimatului că ruşii au mobilizat în jur de 12.000 de soldaţi la graniţa cu Ucraina. 
Pentru prima dată de la demararea unei ofensive puternice a armatei ucrainene asupra estului separatist al ţării, Rusia a anunţat că s-ar putea implica militar în conflict. Kremlinul a transmis luni prin surse anonime citate de presa aservită regimului că ia în calcul „raiduri selective” asupra armatei ucrainene, ca replică pentru un presupus atac cu obuze de artilerie care ar fi cauzat moartea unei persoane, în Rusia, în apropiere de graniţa cu Ucraina.

O sursă „apropiată Kremlinului” a declarat pentru cotidianul Kommersant că Rusia ştie exact de unde au fost lansate obuzele care au lovit Doneţk din regiunea rusă Rostov, aflată la graniţa cu Ucraina, transmite aceeaşi sursă. Kremlinul a subliniat, însă, că nu este vorba despre atacuri masive, dar raiduri „selective, cu ţintă precisă”
, asupra poziţiilor din care s-a tras asupra Rusiei. O idee similară a fost sugerată de vicepreşedintele Consiliului Federaţiei Ruse, Evgheni Buşmin, reprezentant al regiunii Rostov, din care face parte satul care ar fi fost lovit.

Duminică 13 iulie 2014, pentru prima dată de la izbucnirea conflictului din estul separatist al Ucrainei, Moscova a anunţat că armata ucraineană i-a atacat teritoriul, după ce un obuz de artilerie lansat din Ucraina a lovit dimineaţa o casă, iar un cetăţean rus a murit. Ministerul de Externe de la Moscova a precizat imediat că vor exista „consecinţe ireversibile”. Pe de altă parte, Andri Lisenko, purtătorul de cuvânt al Consiliului Naţional şi de Securitate de la Kiev, a apreciat că evenimentele arată că Rusia „s-a angrenat într-un curs de escaladare a conflictului din Donbas”
.
Ipoteze privind doborârea avionului Malaysia Airlines

Părerile experţilor sunt împărţite. Unii spun că ucrainenii sunt vinovaţi - alţii, că ruşii sunt vinovaţi. Cum ar fi fost doborât avionul?
Expertul Jonathan Beale de la BBC News spune că avionul a fost doborât la o altitudine de 10.000 de metri, cu o rachetă sol-aer, ghidată prin radar. Acest lucru sugerează că avionul nu a fost doborât de de un sistem portabil, care nu ajunge la o distanţă atât de mare. O altă posibilitate teoretică e ca avionul să fi fost doborât de către un avion de luptă. 
Potrivit expertului în aviaţie, maiorul Charles Hayman, “avionul e posibil să fi zburat pe linia defensivă dintre Ucraina şi Rusia. E posibil ca ucrainenii să se fi panicat, să creadă că e un avion ostil şi să-l fi dat jos. Poate a fost confuzie la centrul de apărare aeriană din Ucraina”. Expertul a opiniat că “se pare că cineva nu a reuşit să identifice un avion civil şi l-a doborât”
.
Unii experţi au avansat ideea că e vorba de rebelii susţinuţi de către Rusia. Cu câteva zile înainte – mai exact, luni 14 iulie 2014 – rebelii au doborât un avion militar cargo al ucrainenilor. Rebelii au asumat responsabilitatea pentru doborârea avionului Antonov AN-26, deşi ministrul Apărării din Ucraina, Valeri Heletei, a susţinut că racheta putea fi acţionată şi din Rusia. Valeri Heletei a menţionat că avionul zbura la o altitudine prea mare pentru a fi o ţintă pentru rebelii separatişti. 
Obama: “un conflict armat în Ucraina nu va fi local, restrâns”
Preşedintele american Barack Obama a susţinut o declaraţie de presă privitoare la avionul doborât deasupra Ucrainei. În rezumat, principalele declaraţii ale preşedintelui american au fost: “ştim că separatiştii care s-au lăudat că au doborât un avion militar ucrainean au primit un sprijin constant de la Rusia; este nevoie de o anchetă internaţională;  Ucraina şi separatiştii trebuie să fie de acord cu încheierea imediată a focului; dovezile trebuie păstrate intacte; este foarte important ca oamenii să facă diferenţa dintre speculaţii şi fapte; nimeni nu poate nega adevărul din imaginile groaznice pe care le-am văzut; ne vom asigura că adevărul iese la iveală;  Rusia, separatiştii şi Ucraina au capacitatea de a încheia luptele; SUA vor continua să conducă efortul internaţional pentru o soluţionare paşnică şi pentru sprijinirea suveranităţii şi integrităţii teritoriale a Ucrainei; este prea devreme pentru a şti care au fost intenţiile celor care au doborât avionul; avem încredere să spunem că avionul a fost doborât de o rachetă teroristă; nu putem identifica în acest moment grupul sau individul care a ordonat atacul”
. 
Întrebat dacă, în opinia sa, Vladimir Putin ar putea fi vinovat pentru doborârea avionului, Barack Obama a evitat un răspuns precis: “Nu ştim exact ce s-a întâmplat. Dar ceea ce ştiu este că am văzut o amplificare a violenţelor din Ucraina. În ciuda eforturilor guvernul ucrainean de a încheia un armistiţiu prin negocieri, separatiştii au respins discuţiile. Şi ştim că aceşti separatişti sunt puternic înarmaţi şi ştim că nu este un accident că sunt înarmaţi. Asta se întâmplă cu sprijinul Rusiei. Nu poţi doborî un avion de cursă lungă fără echipament sofisticat şi ştim că acest echipament vine din Rusia. (…)Avem multe informaţii care arată că racheta a fost trasă din o zonă controlată de separatişti, dar nu putem spune asta cu siguranţă. Dacă Putin decide să nu permită transportarea de armament greu şi luptători prin graniţele ruse, atunci această situaţie se va încheia, iar separatiştii vor fi nevoiţi să accepte condiţii despre care Putin spune că vrea să le vadă aplicate. (…)I-am spus lui Putin că vrem să soluţionăm conflictul pe cale diplomatică. Dar el trebuie să decidă acum dacă vrea să sprijine rebelii care atacă sau să colaboreze cu Guvernul de la Kiev. În ultimele luni am văzut o îmbunătăţire a discursului de la Kremlin, însă nu am văzut acţiuni concrete şi paşi care trebuie făcuţi pentru a nu-i mai sprijini pe rebeli”. Întrucât “un conflict armat în Ucraina nu va fi ceva local, restrâns”, ceea ce s-a petrecut “arată că a venit timpul ca Ucraina să se întoarcă la pace”
. 
Referitor la sancţiunile aplicate Rusiei, Barack Obama s-a manifestat relativ rezervat. “Încercăm să aplicăm sancţiuni pentru a afecta economia rusă, dar încercând totodată s-o protejăm pe cea americană şi pe cea mondială. Suntem într-o piaţă globală şi încercăm să ne asigurăm că impactul asupra economiei mondiale va fi minim”
.

Potrivit Associated Press, preşedintele Barack Obama le-a cerut consilierilor săi să-l ţină la curent cu privire la tragedia din Ucraina, însă Casa Albă susţine că nu poate confirma relatările de la faţa locului. Ofiţerul de presă de la Casa Albă a declarat că Barack Obama a discutat telefonic cu omologul său rus, Vladimir Putin, despre prăbuşirea avionului companiei Malaysia Airlines în estul Ucrainei. Purtătorul de cuvânt de la Casa Albă a declarat că liderul american se află în contact permanent cu autorităţile ucrainene.
Putin: “ operaţiunile militare trebuie să înceteze”

Preşedintele Rusiei, Vladimir Putin, a declarat că menţine contactele cu omologul său din Ucraina, Petro Poroşenko, în speranţa soluţionării în mod definitiv a crizei din această ţară. „Suntem în contact cu preşedintele Petro Poroşenko şi sper că va putea propune întregului popor ucrainean o modalitate care să conducă la o pace definitivă, deplină şi durabilă în Ucraina” a declarat Vladimir Putin. „Toate părţile implicate în conflictul din Ucraina trebuie să înceteze rapid operaţiunile militare şi să iniţieze un dialog pentru pace” a adăugat liderul de la Kremlin. „Cred că trebuie să contribuim toţi la acest lucru. Îi voi cere şi patriarhului Kiril să aducă o contribuţie la eforturile de pacificare”
.
Preşedintele rus Vladimir Putin a declarat că autorităţile ucrainene sunt responsabile pentru prăbuşirea avionului malaesian în estul ţării, din cauza ofensivei declanşate de armata ucraineană asupra separatiştilor, în 5 iulie. "Guvernul ţării în care s-a produs evenimentul poartă responsabilitatea pentru această tragedie înspăimântătoare” a declarat Vladimir Putin, în aceeaşi noapte. „Tragedia nu s-ar fi produs dacă ar fi existat pace în acel teritoriu sau, în orice caz, dacă operaţiunile militare din sud-estul Ucrainei nu ar fi fost relansate". „Vom face tot posibilul pentru a se obţine o imagine obiectivă a ceea ce s-a întâmplat. Este un lucru complet inacceptabil"
 a declarat Vladimir Putin. 

Pe de altă parte, Serghei Lavrov, ministrul rus de Externe, a declarat la postul Rossia 24 că Moscova şi-a exprimat dorinţa de a acorda sprijin logistic pentru o bună desfăşurare a anchetei care va stabili cauzele producerii tragediei. „Ne-am exprimat deschiderea de a acorda tot sprijinul posibil, inclusiv logistic“ a subliniat ministrul. Serghei Lavrov s-a referit şi la posibilitatea facilitării unui armistiţiu între separatiştii proruşi şi guvernul de la Kiev. „Există motive să credem că în viitorul apropiat va avea loc încă o conferinţă video, în timpul căreia va fi discutată problema armistiţiului. Acum un asemenea armistiţiu este de trei-patru ori mai necesar, dat fiind ancheta ce urmează să cuprindă un teritoriu destul de vast
“ a afirmat şeful diplomaţiei ruse. 
Kievul susţine că autorii atacului sunt separatişti proruşi

Valentin Nalivaichenko, şeful Serviciului de Securitate al Ucrainei (SBU), a afirmat că agenţiile şi autorităţile de la Kiev nu au nici o îndoială că avionul Malaysia Airlines MH17, care a fost doborât în estul Ucrainei, a fost atacat din comanda ruşilor. Kievul a acuzat un act terorist, indicând drept autori separatiştii proruşi.

Separatiştii proruşi au negat orice implicare în atac, susţinând că nu au armamentul necesar pentru a doborî un Boeing 777 de la o asemenea altitudine. Printre ipotezele vehiculate se numără varianta că avionul a fost doborât de o rachetă sol-aer - separatiştii au capturat un lansator de acest tip de la armata ucraineană - sau de o rachetă lansată dintr-un avion de luptă, însă separatiştii nu au astfel de aparate de zbor. Serviciului de Securitate al Ucrainei a făcut publice mai multe interceptări despre care susţine că arată cum separatiştii proruşi raportează comandanţilor lor din Rusia că au doborât un avion civil. Ucrainenii susţin că avionul a fost doborât însă pentru că separatiştii l-au confundat cu un avion militar ucrainean. Totodată, Kievul susţine acum că separatiştii au capturat cutia neagră a avionului pentru a-şi şterge urmele şi pentru a o transmite la Moscova cu scopul analizării. 
 
Sepratiştii proruşi din estul Ucrainei au contestat autenticitatea unor înregistrări telefonice interceptate de Serviciul Ucrainean de Securitate în care doi lideri separatişti ar fi discutat despre doborârea avionului malaysian, prăbuşit în estul Ucrainei. Reprezentantul „special al Guvernului republicii” Doneţk, Serghei Kavtaridze a declarat că nu crede în autenticitatea înregistrării publicate de SBU cu privire la doborârea avionului malaysian. „Afirmaţiile potrivit cărora au fost interceptate conversaţii între cazaci, care ar fi discutat despre doborârea acestui avion sunt un exemplu de propagandă"
 a declarat reprezentantul insurgenţilor proruşi.
Igor Strelkov, alias Ghirkin, şi "premierul" republicii de la Doneţk Aleksandr Borodai sunt suspectaţi că au o legătură cu atacarea zborului MH17, care s-a prăbuşit în Ucraina. Pe de altă parte, însă, potrivit The Australian, Igor Strelkov ar fi revendicat atacul pe o pagină a unei reţele de socializare ruse. Cei doi au luptat, în anii 1990, în Transnistria.

Declaraţii ale liderilor politici

Preşedintele ucrainean, Petro Poroşenko, a afirmat într-o declaraţie către comunitatea internaţională, că insurgenţii separatişti au „ucis printr-o lovitură" aproape 300 de persoane, după prăbuşirea unui avion de pasageri malaysian în estul Ucrainei. "Războiul a depăşit astăzi frontierele Ucrainei. Consecinţele acestui război sunt suportate de întreaga lume. Tragedia care a avut loc joi seara în cerul din estul Ucrainei şochează (...) Astăzi, teroriştii au ucis printr-o lovitură aproximativ 300 de persoane, printre care femei, copii, cetăţeni ai altor state" a subliniat liderul de la Kiev. „Avionul a fost doborât de ruşi. Sunt peste 300 de morţi, inclusiv 23 de cetăţeni americani“
 a declarat Zorian Şkiryak, consilier în Ministerul ucrainean de Interne. 

Vicepreşedintele Statelor Unite, Joe Biden, a declarat că avionul Malaysia Airlines prăbuşit în estul Ucrainei, în urma căruia 298 de persoane au murit, a fost doborât, aeronava fiind aruncată în aer în timpul zborului. „Din câte se pare nu a fost un accident. Avionul a fost aruncat în aer în timpul zborului”
. Joe Biden i-a oferit preşedintelui ucrainean, Petro Poroşenko, ajutorul pentru a determina cauzele prăbuşirii avionului malaysian în estul Ucrainei. 

Senatorul John McCain a declarat că Rusia va plăti dacă se va demonstra că este implicată în doborârea avionul Malaysia Airlines MH17, care se îndrepta spre Kuala Lumpur de la Amsterdam. “Vor fi repercusiuni incredibiile dacă se adevereşte că a fost doborât de rebeli. Dacă este rezultatul acţiunilor separatiştilor sau a ruşilor, cred că fiecare din părţi va plăti un preţ teribil. Aşa ar trebui să fie”
 a spus John McCain, apreciind că separatiştii şi ruşii sunt aceeaşi mâncare de peşte.  Pe de altă parte, imediat după acicident a afirmat că e prea devreme pentru a trage orice concluzie. 

 „Faptele şi responsabilităţile trebuie să fie stabilite cât mai repede posibil” au afirmat într-un comunicat Jose Manuel Barroso şi Herman Van Rompuy. Secretarul general al NATO, Anders Fogh Rasmussen, a precizat că, deocamdată, circumstanţele catastrofei rămân obscure. „Totuşi, instabilitatea din regiune, cauzată de separatiştii susţinuţi de Rusia, a creat o situaţie din ce în ce mai periculoasă”
 a punctat secretatrul general NATO. 
Secretarul general al ONU, Ban Ki-moon, a solicitat o "anchetă internaţională completă şi transparentă" în privinţa avionului prăbuşit în regiunea Doneţkului. În cadrul unei declaraţii la sediul ONU din New York, a exprimat „sincere condoleanţe familiilor şi apropiaţilor victimelor, precum şi poporului din Malaysia”
. 

Şefa delegaţiei americane la ONU, Samantha Power, a declarat în cadrul unei reuniuni de urgenţă a Consiliului de Securitate că „având în vedere complexitatea tehnică a sistemelor SA-11, este puţin probabil ca separatiştii să poată opera aceste instalaţii fără asistenţa personalului calificat, astfel că nu putem exclude ca ei să fi beneficiat de ajutorul specialiştilor ruşi“. Samantha Power a precizat că, foarte probabil, avionul a fost doborât cu o rachetă de tip Buk SA-11. „Rusia poate opri acest război, Rusia trebuie să oprească acest război“ a subliniat Samantha Power. 

În replică, ambasadorul Rusiei la ONU, Vitali Ciurkin, a declarat în cadrul Consiliului de Securitate, în desfăşurare la New York, că „guvernul ucrainean este singurul vinovat pentru tragedia produsă“
.

„Este nevoie de o investigaţie internaţională pentru a determina circumstanţele exacte ale producerii tragediei şi aducerea vinovaţilor în faţa justiţiei. Cu toate acestea, există deja indicii foarte clare că o rachetă lansată din zonele controlate de rebeli este cauza catatrofei. În acest caz, nu încape îndoială că cei care sunt responsabili pentru traficul ilicit de armament greu în estul Ucrainei şi cei care direct sau indirect au pus sub semnul întrebării autoritatea guvernului ucrainean asupra propriului său teritoriul poartă adevărata responsabilitate. Reiterez apelul pentru încetarea focului şi cerem ca toate părţile implicate să respecte acest lucru. Cerem guvernelor de la Moscova şi de la Kiev să facă tot ce le stă în putere pentru a dezescalada această situaţie“
 a declarat purtătorul de cuvânt al Adunării Parlamentare din cadrul OSCE, Ilkka Kanerva. 
Catherine Ashton s-a declarat „şocată” de anunţul privind prăbuşirea avionului de pasageri în Ucraina. Aceasta a îndemnat toate părţile din regiune să autorizeze accesul complet la locul accidentului şi să colaboreze într-o anchetă.
„Suntem şocaţi de ştirile cu privire la circumstanţele acestei pierderi tragice a unui avion Malaysia Airlines, care zbura de la Amsterdam spre Kuala Lumpur prin teritoriul Ucraienei şi pierderea unui număr atât de mare de vieţi. Gândurile noastre sunt alături de persoanele ale căror rude erau la bord" a afirmat Catherine Ashton, insistând asupra faptului că, în cel mai scurt timp, trebuie elucidate circumstanţele producerii tragediei aviatice. 
Premierul Marii Britanii, David Cameron, s-a declarat „şocat şi întristat” de prăbuşirea avionului malaysian în estul Ucrainei. Liderul Cabinetului de la Londra a informat că experţii britanice s-au reunit pentru a discuta despre circumstanţele aciidentului. Potrivit presei din Albion, între cinci şi zece persoane cu cetăţenie britanică s-ar fi aflat în avion. 
„François Hollande exprimă imensa emoţie în legătură cu acest incident şi exprimă solidaritate cu rudele victimelor”
 a informat departamentul de presă de la Palatul Elysee. Potrivit Ministerului francez de Interne, cel puţin patru cetăţeni francezi se aflau la bordul avionului prăbuşit. 

Cancelarul german, Angela Merkel, a cerut încetarea imediată a focului în Ucraina, după prăbuşirea avionului companiei Malaysia Airlines, cu 298 de persoane la bord, în estul ţării. „O încetare a focului este necesară. Trebuie să tratăm lucrurile cu foarte mare seriozitate” şi să ajungem "la o încetare a focului şi o soluţie politică"
, discutând cu preşedintele rus.  
Fidel Castro a considerat că vinovaţi pentru producerea dezastrului aviatic sunt cei de la Kiev, întrucât, în momentul în care a fost doborâtă aeronava aceasta zbura în spaţiul aerian „aflat sub controlul guvernului războinic al Regelui Ciocolatei”
. 

Premierul Malaysiei, Najib Razak, a cerut ca autorii atacului care a vizat avionul de pasageri prăbuşit în Ucraina să fie aduşi în faţa justiţiei şi pedepsiţi. „Dacă se dovedeşte ca avionul a fost doborât, cerem ca cei responsabili să fie aduşi în faţa justiţiei. Este vorba de un act barbar, inuman, violent şi iresponsabil”
 a afirmat liderul excutivului din Malaysia. Ministrul de Apărare al Malaysiei, Hishammuddin Hussein, a declarat: „Preşedintele Putin a anunţat că a delegat armata rusă să îşi ofere tot sprijinul pentru investigarea tragediei din Ucraina.“ Oficialul malaysian va cere echipelor de investigaţie să intre în contact cu omologii ruşi.  

În pragul falimentului

Compania în care guvernul malaezian deţine 69% din acţiuni are toate şansele să dispară în curând. Oamenii se gândesc de două ori, înainte de a-şi cumpăra un bilet de la Malaysia Airlines, după ce compania a pierdut un Boeing 777-200 în martie, altul prăbuşindu-se în iulie. 

În data de 8 martie, avionul cu zborul MH370 a decolat de la Kuala Lumpur cu destinaţia Beijing. A dispărut de pe radar după o oră de zbor şi nimeni nu a aflat ce s-a petrecut cu Boeingul 777-200 şi cu cei 239 de pasageri aflaţi la bordul aeronavei. După dispariţia avionului, Malaysia Airlines a înregistrat rezultate financiare catastrofale. În prima parte a anului 2014, compania a înregistrat pierderi de 137,4 milioane de dolari. Având în vedere că majoritatea celor care se aflau în zborul MH370 erau chinezi, vânzările Malaysia Airlines în China au scăzut cu 60%.

Malaysia Airlines a înregistrat pierderi mari, începând din 2011, şi a încheiat fiecare an pe minus. Compania nu reuşeşte să ţină pasul cu princiapala sa rivală, AirAsia, şi în ciuda faptului că a redus drastic preţul biletelor, călătorii se gândesc  de două ori înainte de a-şi luat bilete de la Malaysia Airlines, mai ales după misterul zborului MH370. De altfel, după ce Boeing-ul 777-200 a dispărut, acţiunile companiei au scăzut cu 20% la bursă, iar în ultimii cinci ani valoarea de piaţă a companiei s-a micşorat cu 80%.
Occidentul acuză - Rusia dezminte

Ministrul rus al Apărării, Serghei Şoigu a dezminţit acuzaţiile cu privire la faptul că Rusia ar fi echipat miliţiile separatiste din estul Ucrainei cu sistemul de rachete Buk sau cu vreun altfel de echipament militar. „Un asemenea transport de armament nu ar putea fi făcut în secret“
 a declarat ministrul rus al Apărării. Mai mult, sistemul de rachete ucrainene era activ în ziua prăbuşirii avionului malaysian a anunţat Ministerul rus al Apărării.

La relativ scurt timp după declaraţia ministrului rus al Apărării, un oficial din cadrul Ministerului Apărării de la Kiev a susţinut că instituţia a intrat în posesia unor imagini în care se poate vedea cum un convoi prorus mută un sistem de rachete Buk din apropierea locului în care a fost doborât un avion malaysian, deasupra Ucrainei. Sistemul de rachete sol-aer de tip Buk, cu care separatiştii proruşi ar fi doborât avionul Boeing 777 al companiei Malaysia Airlines, ar fi fost transportat, în secret, în Rusia în noaptea imediat următoare doborârii avionului, a precizat Anton Heraşcenko, un consilier al ministrului ucrainean de Interne. Un jurnalist ucrainean a dat publicităţii imagini cu un convoi de militanţi proruşi, care ar transporta sistemul sol-aer Buk de la locul din care ar fi tras asupra avionului malaysian, prăbuşit joi în estul Ucrainei, a relatat BBC News Online. Imaginile au fost date publicităţii de jurnalistul pro-ucrainean Dmitro Timciuk, reporter militar din Ucraina, potrivit BBC Monitoring. 
Franţa a trimis doi experţi în Ucraina pentru a participa la ancheta cu privire la circumstanţele prăbuşirii avionului malaysian, doborât probabil de o rachetă, a anunţat guvernul de la Paris. „Biroul de Anchetă şi Analiză pentru Securitatea aviaţiei civile a desemnat doi experţi care sunt pregătiţi să participe la o anchetă internaţională. BEA este dispus să pună la dispoziţia anchetei mijloacele tehnice ale laboratorului său, în special pentru a descifra înregistrările zborului”
. 
Echipe de anchetatori din Statele Unite şi Olanda s-au deplasat în Ucraina pentru a investiga cauzele prăbuşirii avionului malaysian. Echipa Biroului olandez pentru Securitate a fost însoţită de ministrul olandez de Externe, Frans Timmermans. „Voi încerca să obţin acces în zona unde s-a prăbuşit avionul, pentru ca experţii să-şi poată desfăşura ancheta" a precizat şeful diplomaţiei olandeze. Statele Unite au anunţat că FBI şi autoritatea americană a transporturilor au trimis anchetatori la locul accidentului. „Pentru început, poliţia federală va trimite cel puţin un anchetator în Ucraina”
 a precizat un oficial guvernamental american, sub protecţia anonimatului. Racheta care a doborât joi avionul Malaysia Airlines a fost lansată cel mai probabil de separatişti proruşi din estul Ucrainei, conchide o analiză preliminară clasificată a serviciilor americane de informaţii, a declarat pentru CNN un oficial american din domeniul Apărării. Oficialul a preferat să-şi păstreze anonimatul din cauza caracterului sensibil al acestor informaţii. 

Rusia le-a cerut SUA şi Ucrainei să prezinte dovezi pentru acuze
SUA dispun, potrivit propriilor declaraţii, de dovezi care atestă că avionul malaezian a fost doborât de separatişti pro-ruşi. Rusia le cere guvernelor de la Washington şi de la Kiev să prezinte aceste dovezi. Adjunctul ministrului rus al Apărării, Anatoli Antonov, a afirmat că nu există nici o dovadă care să ateste implicarea separatiştilor pro-ruşi din estul Ucrainei în doborârea avionului Malaysia Airlines. 
Chiar dacă se face mereu referire la aşa-zise informaţii deţinute de serviciile secrete americane şi la imagini culese prin satelit, acestea nu sunt prezentate opiniei publice internaţionale. "Unde sunt aceste dovezi?" a lasat întrebarea oficialul rus. Experţii americani au făcut referire la fotografii culese prin satelit, care ar atesta lansarea unei rachete din teritoriul controlat de separatişti. Rusia i-a reproşat Ucrainei că şi-a prezentat propria variantă despre condiţiile în care s-a prăbuşit aeronava de tip Boeing 777-200, fără a aştepta rezultatele expertizei internaţionale.

De mare importanţă pentru elucidarea circumstanţelor în care a avut loc incidentul sunt discuţiile dintre controlorii de zbor ucraineni de la sol şi piloţii malaezieni, a declarat fostul comandant al aviaţiei ruse, Alexandr Maslov. Ucraina refuză să facă publice înregistrările. "De ce nu solicită nimeni în afara Rusiei aceste înregistrări?"
 a întrebat Alexandr Maslov. Fostul comandant a invocat, în context, un caz care datează din anul 2001. Un avion rusesc de pasageri a fost doborât de antiaeriana ucraineană deasupra Mării Negre. Multă vreme, autorităţile de la Kiev au refuzat să-şi recunoască vina pentru uciderea celor 78 de persoane - pasageri şi membri ai echipajului - aflate la bord.

Potrivit experţilor americani, Boeing-ul, aflat la o înălţime de 10.000 de metri, ar fi putut fi doborât doar de o armă foarte complexă. Sistemul sovietic Buk, elaborat în anii 1980, poate atinge o ţintă aflată la o înălţime de până la 25.000 de metri. Separatiştii pro-ruşi au infirmat ştirea că s-ar fi aflat în posesia sistemului antiaerian de tip Buk. Alexandr Kodakovski, un comandant al rebelilor din estul Ucrainei, a dezminţit aceste informaţii. "Nu am cunoştinţă de aşa ceva, că insurgenţii ar poseda o asemenea armă"
. 

 
Răspunsul la întrebarea „cine a doborât abionul aparţinând Malaysia Airlines” se va mai lăsa aşteptat. Oricum, doborârea aeronavei companiei de zbor malaeziene reprezintă o cotitură în conflictul ucrainean. După tragicul incident, Occidentul apelează insistent la părţile beligerante să permită investigarea cazului şi să aducă armele la tăcere. Germania, Franţa şi Polonia au cerut închierea de urgenţă a unui armistiţiu, aşa cum a făcut-o anterior şi Consiliul de Securitate al ONU. Dacă armata ucraineană şi rebelii vor pune capăt luptelor, vor fi posibile investigaţiile la locul în care s-a prăbuşit avionul cu 298 de persoane la bord, au precizat miniştri de Externe ai aşa-numitei Trilaterale de Weimar - Frank-Walter Steinmeier, Laurent Fabius şi Radoslav Sikorski - într-o declaraţie comună dată publicităţii.

Istoria se repetă

Nu este pentru prima dată când un avion comercial e atacat, iar pasagerii îşi pierd vieţile.  În data de 3 iulie 1988, un Airbus A300, aparţinând companiei Iran Air, a decolat din Bandar Abbas cu destinaţia Dubai. Aeronava era încă în faza de decolare, când o navă americană de război, USS Vincennes, a doborât-o cu o rachetă, deasupra Golfului Persic.  Americanii au susţinut că au confundat Airbusul A300 cu un avion de război F-14. Mai mult, au afirmat că li s-a părut că avionul era în coborâre pentru a bombarda nava, deşi zborul 655 era în urcare. Seria explicaţiilor a continuat cu afirmaţia potrivit căreia reprezentanţii SUA ar fi  încercat să ia legătura cu Airbusul A300 pe o frecvenţă militară. Dar, fiind o aeronavă comercială, zborul Iran Air 655 nu avea acces la frecvenţele militare. Dintre cei 290 de pasageri aflaţi la bord, 66 erau copii. În 1996, SUA le-au plătit familiilor victimelor sume cuprinse între 150.000 şi 300.000 de dolari, drept despăgubire. 

În 1983, Uniunea Sovietică a atacat un avion comercial, ucigând oameni nevinovaţi. La 30 august, un Boeing 747-230B al companiei Korean Air Lines a decolat de la Aeroportul Internaţional JFK, la New York, cu destinaţia Seoul. În aeronavă se aflau 246 de pasageri - dintre care 22 de copii sub 12 ani - şi un echipaj format din 23 de persoane. După ce a alimentat la Anchorage, în Alaska, avionul şi-a continuat drumul spre Seoul, în data de 31 august 1983. 

Iniţial, Uniunea Sovietică a negat orice implicare în acest caz, însă ulterior a  recunoscut faptul că a atacat avionul companiei Korean Air Lines. Pe parcursul zborului, Boeing-ul şi-a schimbat de două ori traseul şi a pătruns în spaţiul aerian al Uniunii Sovietice. Drept urmare, ruşii au trimis trei avioane de război pe urmele Boeing-ului 747-230 B. A urmat un schimb de replici între generalii ruşi, soldat cu ordinul de a ataca avionul. Pilotul Gennadi Osipovici, aflat la bordul unui avion de război, a tras în Boeing-ul 747-230B, doborându-l şi ucigându-i pe cei 269 de oameni aflaţi la bord. 

GRUPUL BRICS ÎN ACŢIUNE – RUSIA, VÂRF DE LANCE
Putin consolidează relaţiile cu America Latină 

Preşedintele rus, Vladimir Putin, a vizitat trei ţări din America Latină, într-un turneu menit să demonstreze rezistenţa Moscovei în poziţia de putere internaţională, în pofida încercărilor Occidentului de a o izola în urma crizei din Ucraina, a precizat The Moscow Times. Vladimir Putin şi-a început turneul cu vizite în Cuba şi Argentina, înainte de a ajunge în Brazilia. Liderul de la Kremlin a semnat o serie de contracte pe parcurs, inclusiv acordurile pentru stabilirea staţiilor sistemului de GPS Glonass pe teritoriile ţărilor vizitate, şi un acord pentru dezvoltarea unei centrale nucleare în Argentina. 

Chiar dacă vizita din Cuba a fost plănuită înaintea schimbării de regim de la Kiev, analiştii au apreciat că prezenţa rusească în vecinătatea Statelor Unite este o mişcare geopolitică dezvoltată în contextul conflictului actual al crizei din Ucraina. Directorul Institului America Latină din cadrul Academiei Ruse de Ştiinţe, Vladimir Davidov, a precizat că Rusia este mai mult decât o putere regională, dar nu se străduieşte să devină o superputere globală. ”Rusia vrea să contrabalanseze Statele Unite, dar vrea să o facă împreună cu China şi celelalte ţări BRICS. Rusia se poziţionează ca un centru separat de putere, nu ca o alternativă individuală”
. Pe de altă parte, Dmitri Trenin, directorul Centrului Carnegie din Moscova, a afirmat că scopul lui Vladimir Putin în America Latină este de a demonstra că ”Rusia nu este o putere regională”. 
Odată exclusă din G8, Rusia s-a reorientat puternic către BRICS (Brazilia, Rusia, India, China, Africa de Sud), a adăugat acesta, precizând că vizitele dovedesc că Moscova are prieteni printre vecinii Statelor Unite. După anexarea peninsulei Crimeea de către Rusia, preşedintele american Barack Obama a  afirmat că Rusia este doar o ”putere regională”. ”Rusia este o putere regională care-i ameninţă pe unii din vecinii săi din imediata apropriere”
. Toate ţările vizitate de Vladimir Putin în America Latină s-au abţinut să voteze rezoluţia ONU din luna martie, refuzând să condamne anexarea Crimeei de către Rusia.
Reorientându-şi atenţia spre consolidarea grupului BRICS, Moscova a dorit să contrabalanseze influenţa Occidentului pe pieţele economice ale lumii. „Obiectivul principal al Rusiei este crearea unui sistem multipolar în lume, care să ajute la opoziţia în faţa influenţei americane şi a aliaţilor SUA“
 a declarat analistul geopolitic Ben Mattern. 

Turneul sud-american al preşedintelui rus are mai multe semnificaţii care transcend o mişcare tactică de imagine. Ministrul rus al Apărării, Serghei Şoigu, anunţase în februarie 2014 că Rusia negociază amplasarea unor nave de război în porturi din Nicaragua, Cuba şi Venezuela. În aceeaşi lună, agenţia Reuters informa că un vas aparţinând serviciilor ruse de informaţii staţiona într-un port din Havana, capitala Cubei. În lunile ce au trecut, criza din Ucraina s-a amplificat, iar relaţiile dintre Federaţia Rusă şi comunitatea occidentală au atins cel mai scăzut nivel după sfârşitul Războiului Rece. Analiştii internaţionali privesc aceste lucruri ca fiind semnele uneo noi reorientări geostrategice a Rusiei către vechii aliaţi ai Uniunii Sovietice. 

Moscova revigorează relaţiile cu Havana
Prima oprire din turneul liderului de la Kremlin nu a fost aleasă întâmplător: Vladimir Putin a mers în Cuba, unde s-a întâlnit cu liderul Raul Castro, dar şi cu ultimul mohican al revoluţiei socialiste din America Latină, Fidel Castro. „Vizita lui Putin în Cuba, prima din turneul său sud-american, este mai istorică decât orice alt gest. Aşa cum era de aşteptat Putin a fost foarte bine primit acolo“, a declarat Peter Hakim, membru-asociat al unui think-thank din Washington. „Fidel este unul dintre puţinii lideri cu care Putin se poate consulta în privinţa problemelor globale, a sferelor de influenţă şi asupra lumii occidentale“
 a apreciat Vladimir Orlov, şeful centrului PIR, un think - thank rusesc din Moscova. Timp de o oră, Fidel Casto şi Vladimir Putin au discutat afaceri internaţionale, probleme privind economia globală şi relaţiile ruso-cubaneze, a anunţat Kremlinul. Rusia si Cuba doresc să construiască impreuna un important hub de transport în apropiere de Havana, care să includă aeroportul San Antonio de los Banos. „Cuba este unul dintre partenerii importanti Rusiei în regiune“, a declarat Vladimir Putin într-un interviu acordat pentru Itar-Tass şi Prensa Latina. 
Începând cu anul 2005, Rusia şi Cuba şi-au relansat relaţiile, reduse aproape la zero după dezmembrarea blocului sovietic, în 1991. În prezent, Moscova este al nouălea partener comercial al Havanei, cu schimburi de 224 milioane dolari în 2011, la distanţă mică de Venezuela, China şi Spania, primii trei parteneri economici ai Cubei.

Înainte de a ajunge în Cuba, preşedintele Rusiei a făcut un gest simbolic de apropiere între cele două state, prin promulgarea unei legi ce prevede anularea a 90% din datoria enormă a Havanei faţă de fosta URSS. După retragerea de la putere, în 2006, din motive de sănătate, Fidel Castro, în vârstă de 88 de ani, s-a dedicat scrisului şi primirii unor demnitari străini. Apariţiile sale în public au devenit tot mai rare. Vladimir Putin şi Fidel Castro s-au mai întâlnit în decembrie 2000, în cursul primei vizite în Cuba a preşedintelui rus.
Sprijin rusesc pentru exploatările maritime cubaneze

Preşedintele rus Vladimir Putin s-a angajat să ajute la revitalizarea explorărilor petroliere maritime ale Cubei. Putin a fost însoţit în vizita la Havana de apropiatul său, şeful companiei petroliere de stat Rosneft, Igor Sechin, cu scopul de a încheia un acord de explorări petroliere în largul coastei nordice cubaneze. Igor Sechin este unul din directorii sancţionaţi economic de Statele Unite în urma crizei din Ucraina şi unul din cei mai influenţi oameni din Rusia.
Liderul de la Kremlin a precizat că Rusia va reinvesti 3,5 miliarde dolari din datoria cubaneză în proiecte de dezvoltare ale Cubei, ca parte dintr-o înţelegere în cadrul căreia Rusia va anula 90% din datoria Cubei, de aproximativ 32 miliarde dolari americani, provenită în mare parte din împrumuturile acordate de Uniunea Sovietică statului comunist prieten, a precizat Bloomberg. Restul de circa 3,5 miliarde dolari vor fi rambursaţi în zece ani prin tranşe la fiecare şase luni. Cele două proiecte îi aduc Havanei foarte necesarele investiţii străine, în condiţiile în care Statelor Unite menţin un embargo economic vechi 52 de ani ce blochează multe companii occidentale să investească în Cuba. „Vom oferi susţinere prietenilor cubanezi pentru a depăşi blocada ilegală a Cubei”
  a afirmat Vladimir Putin.

Orice descoperire a unui zăcământ petrolier major ar îmbunătăţii radical traiectoria economică a Cubei. Cuba produce aproximativ 55.000 de barili pe zi prin sondele de explorare maritime învechite şi importă aproximativ 110.000 de barili pe zi în condiţii favorabile de la aliatul socialist, Venezuela. După ce sondele petroliere ale mai multor companii străine au secat, compania petrolieră rusă Zarubezhneft a început să foreze în zona Boca de Jaruco a Cubei. Acel proiect a fost suspendat. Zarubezhneft a ajutat Cuba să extragă petrol şi din sondele maritime existente. Un consilier al preşedintelui rus a afirmat că Zarubezhneft va semna un nou acord în Cuba alături de Rosneft, dar în final numai Rosneft a participat la negocieri. „Dezvoltarea noilor sonde pe platforma maritimă a Cubei este de aşteptat în viitorul foarte apropiat”
 a precizat Vladimir  Putin.
Rusia va redeschide o bază de spionaj în Cuba

Rusia intenţionează să-şi redeschidă o bază militară din Cuba, folosită în timpul epocii sovietice la acţiuni de spionaj împotriva Statelor Unite, au anunţat de curând surse din armata rusă, potrivit Reuters. Această măsură vine în contextul în care relaţiile diplomatice americano-ruse au devenit tot mai fragile în urma dezacordurilor privind situaţia din Ucraina.

Reactivarea structurii SIGINT, localizată la Lourdes, Cuba, a fost discutată de liderul rus Vladimir Putin în cadrul vizitei efectuate în Havana. Presa din Rusia a relatat că pentru acest obiectiv a fost semnat inclusiv un acord cu autorităţile cubaneze. Informaţia a fost confirmată de o sursă din domeniul securităţii şi pentru agenţia Reuters. Baza de spionaj de la Lourdes a fost creată în 1964, după criza Rachetelor Cubaneze. În acea perioadă, guvernul de la Havana a permis Rusiei să folosească în mod gratuit baza, însă din anii 1990, Moscova a fost nevoită să plătească sute de milioane de dolari anual pentru folosirea ei. Structura a fost închisă în anul 2001, în urma presiunilor exercitate de Statele Unite, precum şi din pricina problemelor economice, a relatat Russia Today. În timpul Războiului Rece, baza din Lourdes, aflată la doar 250 de kilometri de SUA, dispunea de de aproape 3.000 de oameni, sarcina lor fiind să intercepteze semnalele radio care veneau către şi din Statele Unite ale Americii. Presa din Rusia nu a oferit detalii asupra costurilor pe care le-ar avea redeschiderea bazei, însă a precizat că acordul a fost realizat înainte ca Moscova să anuleze aproximatic 90% din datoriile istorice ale Cubeicătre fosta Uniune Sovietică.

Experţi în domeniul Apărării, citaţi de Reuters, au afirmat că redeschiderea bazei din Cuba va creşte capacitatea Moscovei de a intercepta informaţii. „Redeschiderea acestei baze va ajuta mult” a declarat Ivan Konovalov, directorul Centrului de Studii Strategice din Moscova.  

Putin, vizită surpriză în Nicaragua - la orizont, alianţe militare
Din Cuba, liderul de la Kremlin a decis să-şi schimbe planul turneului său în America Latină şi s-a deplasat în Nicaragua. Este prima vizită a unui preşedinte rus în acest stat. Anterior, el a fost vizitat doar de miniştrii de Externe Eduard Şevarnadze şi Serghei Lavrov.

Preşedintele Nicaragua, Daniel Ortega, l-a întâmpinat personal pe Vladimir Putin pe aeroportul din Managua. Liderii celor două ţări au purtat tratative la care au examinat, printre altele, exportul de grâu şi tehnică agricolă din Rusia şi asigurarea de către Rusia a întreţinerii acestor utilaje. Preşedintele nicaraguan a catalogat vizita liderului de la Kremlin drept „o rază de lumină“, amintind că este prima oară când ţara sa este vizitată de un preşedinte al Rusiei. ”Este precum o rază de lumină, un fulger luminos. Aceasta este prima dată când un preşedinte rus a vizitat Nicaragua”
.

Ministrul rus al Apărării, Serghei Şoigu, a declarat, în februarie, că Rusia negociază cu Nicaragua, Venezuela şi Cuba, încercând să obţină posibilitatea de a staţiona navele în porturile lor. 
Toate statele pe care Vladimir Putin le-a inclus în itinerariul său s-au abţinut să voteze, în luna martie, rezoluţia ONU prin care era condamnată anexarea Crimeei de către Rusia. Nicaragua se numără printre aceste state. În plus, se numără printre ţările care au recunoscut independenţa provincilor separatiste Oseţia de Sud şi Abhazia.
O punte Moscova-Buenos Aires

Preşedintele Argentinei, Cristina Fernandez de Kirchner a ţinut un toast închinat „unei lumi fără ipocrizie“, pentru ”o lume fără standarde duble”, făcând referire la sancţiunile impuse Rusiei, de către Statele Unite şi Uniunea Europeană după anexarea Crimeei şi continuarea implicării prin ţerţi, în criza din Ucraina. Liderul argentinian l-a lăudat pe preşedintele rus pentru fermitate. La rândul său, Vladimir Putin a promis că va susţine Argentina în disputa cu Marea Britanie, privind Insulele Falkland. ”Rusia, în ceea ce o priveşte, a susţinut invariabil rezolvarea disputei privind suveranitatea insulelor Malvine susţinând negocierile dintre Argentina şi Marea Britanie”
. Malvine este numele spaniol al insulelor Falkland, pentru care Argentina a luptat şi a pierdut un război cu Marea Britanie în 1982.

 Într-un cadru festiv, Vladimir Putin i-a mulţumit Cristinei Fernandez de Kirchner pentru includerea versiunii în spaniolă a televiziunii ruse de ştiri, Russia Today, în grila standard de programe a televiziunilor. Liderul de la Kremlin s-a referit la acest fapt ca la „o onoare pe care nici un alt post străin nu a primit-o vreodată în Argentina“. 
Cele două state şi-au consolidat relaţia prin semnarea unui acord nuclear, conform căruia Rusia se angajează să construiască două centrale nucleare în Argentina. Ţara se confruntă cu probleme economice, iar economia argentiniană este ameninţată de noua criză a datoriilor.  
Brazilia doreşte aprofundarea relaţiilor cu Rusia

Şefa statului brazilian, Dilma Roussef, s-a pronunţat în favoarea intensificării relaţiilor cu Rusia prin aprofundarea parteneriatului strategic dintre cele două ţări. „Putem obţine multe, nu numai datorită dinamicii economiilor noastre, dar şi al marelui potenţial denotat de parteneriatul nostru” a subliniat Dilma Rousseff, în timpul unui prânz oficial la Palatul Itamaraty din Brazilia, cu ocazia vizitei preşedintelui rus, Vladimir Putin. „Relaţiile dintre ţările noastre au primit un nou imbold în ultimii ani, atât în format bilateral cât şi în timpul forumurilor internaţionale importante, precum grupul BRICS, G20, şi ONU”
 a precizat liderul brazilian.

Dilma Roussef a identificat mai multe perspective profitabile pe termen lung ale cooperării ruso-braziliene, inclusiv în domenii precum utilizarea paşnică a energiei atomice, cooperarea militară şi tehnică, şi cooperarea în sfera ştiinţei şi a tehnologiei. Referindu-se la summit-ul BRICS, din oraşul brazilian Fortaleza, Dilma Rousseff a remarcat importanţa crescândă a acestui grup prin înfiinţarea Băncii de Dezvoltare şi crearea unui fond valutar comun de rezervă.  
Întâlnire Merkel-Putin la finala Cupei Mondiale de fotbal
Vladimir Putin s-a aflat la Rio de Janeiro pentru finala Cupei Mondiale, care a inclus şi o ceremonie de transferare a ştafetei pentru organizarea viitorului Campionat mondial de fotbal. Rusia va găzdui Campionatul Mondial de Fotbal din 2018, care se va desfăşura în 11 oraşe: Moscova, Sankt-Petersburg, Samara, Saransk, Rostov pe Don, Soci, Kazan, Kaliningrad, Volgograd, Nijni Novgorod şi Ekaterinburg. Liderul de la Kremlin a discutat cu cancelarul german, Angela Merkel, care a venit să susţină echipa ţării sale care a disputat, cu echipa reprezentativă a Braziliei, finala Cupei Mondiale de fotbal pe stadionul Maracana din Rio de Janeiro. 
Președintele Rusiei, Vladimir Putin, și cancelarul Germaniei, Angela Merkel, au convenit, în timpul discuțiilor de la Rio de Janeiro, asupra faptului că situația din Ucraina „tinde spre degradare”, a anunțat purtătorul de cuvânt al Kremlinului, Dmitri Peskov. Cei doi lideri s-au pronunțat pentru reluarea cât mai rapidă a activității grupului de contact pentru Ucraina, eventual, în formatul unei videoconferințe.
Deşi iniţial s-a discutat şi despre o a doua întâlnire între Vladimir  Putin şi Petro Poroşenko,  preşedintele Ucrainei a anunţat, în ultimul moment, că îi este “imposibil” să ajungă în Brazilia, “având în vedere situaţia din Ucraina, care prevalează”
. Anterior, preşedinţia braziliană anunţase că Petro Poroşenko va asista la finala Cupei Mondiale. 

Memento
Angela Merkel a fost cea care a înlesnit, la începutul lunii iunie, prima întâlnire dintre preşedinţii Vladimir Putin şi Petro Poroşenko, în Franţa, unde s-au aflat pentru ceremoniile destinate marcării a 70 de ani de la „Ziua Z”. După fotografia de familie, cancelarul german Angela Merkel l-a reţinut pe Petro Poroşenko, în timp ce toţi ceilalţi lideri se îndreptau către prânzul oficial, pentru a discuta cu Vladimir Putin. 
Angela Merkel a fost prezentă pe toată durata discuţiei, care a durat câteva minute - suficient, se pare, pentru ca Vladimir Putin să identifice motive de apreciere pentru Petro Poroşenko. „Determinarea lui, în general, mi-a părut corectă, mi-a plăcut” a afirmat liderul de la Kremlin. „Sper ca lucrurile să meargă exact aşa, iar dacă se întâmplă asta, vor exista condiţiile ca relaţiile dintre Rusia şi Ucraina să se dezvolte şi în alte domenii, inclusiv economia”
 a adăugat Vladimir Putin după întâlnirea cu preşedintele ucrainean. 
Summit BRICS: decizii cu impact major geopolitic şi financiar

În perioada 15-16 iulie 2014, în Brazilia s-a desfăşurat reuniunea la vârf a grupului BRICS - Brazilia, Rusia, India, China și Africa de Sud. Summit-ul a debutat în oraşul Fortaleza şi a continuat, a doua zi, în capitala Braziliei. Ţările BRICS au avut poziţii identice într-o serie de probleme principiale internaţionale de pe agenda zilei. Printre altele, liderii Braziliei, Rusiei, Indiei, Chinei şi Africii de Sud au declarat că Iranul are dreptul la atomul paşnic, au cerut încetarea imediată a focului în Siria şi şi-au exprimat îngrijorarea în legătură cu conflictele din Africa. De asemenea, grupul şi-a exprimat profunda îngrijorare faţă de situaţia din Ucraina şi a făcut apel la un dialog cuprinzător, la dezescaladarea conflictului şi la reţinere  din partea tuturor părţilor implicate. 
 
Țările BRICS intenţionează să consolideze pozițiiile acestei organizaţii în afacerile internaţionale și să-i sporească însemnătatea în cadrul economiei mondiale. În acest sens, una dintre deciziile esenţiale a fost cea de a crea o bancă şi un fond valutar propriu. 

Apel la dialog şi la dezescaladarea conflictelor 
În declaraţie adoptată la summit, ţările BRICS au lansat un apel pentru un amplu dialog legat de situaţia din Ucraina, dezescaladarea conflictului, o atitudine rezervată a tuturor părţilor implicate, astfel încât să fie indetificată o soluţie paşnică. În declaraţie se menţionează că ţările BRICS îşi exprimă profunda îngrijorare faţă de situaţia din Ucraina și speră într-o soluţionare pașnică, în deplină conformitate cu Carta Organizaţiei Naţiunilor Unite, cu repectarea drepturilor omului și a libertăţilor fundamentale. 
Țările BRICS și-au exprimat sprijinul pentru guvernul din Irak, care se confruntă cu amenințări teroriste. "Suntem profund preocupaţi de situaţia din Irak. Sprijinim ferm guvernul irakian în eforturile sale de a depăşi criza, de a susţine suveranitatea naţională şi integritatea teritorială" s-a precizat în declarația de la Fortaleza. "Suntem îngrijoraţi de efectele de contagiune ale instabilităţii în Irak, concretizate în creşterea activităţii teroriste în regiune şi îndemnăm toate părţile să abordeze ameninţarea teroristă într-un mod coerent. Cerem tuturor actorilor regionali şi globali să se abţină de la interferenţe de natură să aprofundeze criza şi să sprijine guvernul irakian și poporul irakian în eforturile de a depăşi criza şi de a construi un Irak stabil şi unit. Subliniem importanţa reconcilierii naţionale şI a unităţii în Irak, având în vedere războaiele şi conflictele care au adus suferinţă poporului irakian şi în acest context felicităm organizarea paşnică şi corectă a recentelor alegeri parlamentare"
 se mai precizează în declaraţie. 
Liderii BRICS i-au cerut Organizaţiei Naţiunilor Unite să joace un rol mai activ în sprijinirea reconcilierii naţionale în Afganistan și a redresării economice.  "Ne reafirmăm angajamentul de a sprijini Afganistanul ca un stat paşnic, stabil și democratic, eliberat de terorism șI de extremism, si subliniem nevoia de cooperare regională şi internaţională mai eficientă pentru stabilizarea Afganistanului, inclusiv prin combaterea terorismului. Sprijinim puternic eforturile de combatere a traficului ilicit de opiacee originare din Afganistan, conform cadrului Pactului de la Paris. Ne aşteptăm la un proces amplu şi cuprinzător de pace în Afganistan. Salutăm al doilea tur al alegerilor prezidenţiale din Afganistan, care contribuie la transferul democratic de putere în această ţară”
 s-a precizat în declaraţia de la Fortaleza. 

“Nu există o soluţie militară pentru conflictul sirian” 

Ţările BRICS au abordat, la summit, problema conflictului din Siria, apreciind că nu există o soluţie militară pentru conflictul sirian. "Ne exprimăm profunda îngrijorare cu privire la violenţa în curs de desfăşurare şi deteriorarea situaţiei umanitare din Siria şi condamnăm încălcările din ce în ce mai grave ale drepturilor omului" s-a precizat în declaraţia de la Fortaleza. Participanţii la summit au subliniat că "nu există o soluţie militară pentru conflictul sirian" insistând asupra încetării violenţelor. "Facem apel la toate părţile implicate să se angajeze imediat în procesul de încetare totală a focului, de stopare a violenţei şi de a facilita accesul imediat, în condiţii de siguranţă, complet şi fără obstacole pentru organizaţii şi agenţii umanitare, în conformitate cu rezoluţia Consiliului de Securitate al ONU nr. 2139. Recunoaştem măsurile practice întreprinse de către părţile siriene pentru punerea în aplicare a cerinţelor acesteia, inclusiv acordurile locale de încetare a focului încheiate între autorităţile siriene şi forţele de opoziţie”
. 
Ţările BRICS au condamnat orice manifestare de terorism, exprimându-şi îngrijorarea faţă de ameninţările teroriste în Siria. "Facem apel la toate părţile siriene să se angajeze la stoparea actelor teroriste comise de Al-Qaeda, de filialele sale şI de alte organizaţii teroriste"
 s-a precizat în declaraţie. 
Liderii BRICS au salutat decizia Siriei de a adera la Convenția privind interzicerea armelor chimice. "În conformitate cu Organizaţia pentru Interzicerea Armelor Chimice (OIAC) șI cu rezoluţia Consiliului de Securitate al ONU nr. 2118, reiterăm importanţa eliminării complete a armelor chimice siriene. Apreciem progresul în această privință şi salutăm anunțul potrivit căruia a fost finalizat procesul eliminării substanţelor chimice declarate de Republica Arabă Siriană. Facem apel la toate părţile siriene şi la actorii externi interesaţi, cu capacităţi relevante, să colaboreze îndeaproape cu OIAC şi ONU pentru monitorizarea asigurării securităţii şi finalizarea misiunii de distrugere a armelor chimice “
. 
Liderii BRICS au salutat rolul de mediator al ONU în soluţionarea conflictului sirian. De asemenea, au apreciat contribuția adusă de fostul Reprezentant Special pentru Siria, Lakhdar Brahimi, salutând numirea succesorului său, Staffan De Mistura, și exprimându-şi speranța că va depune eforturi active pentru reluarea cât mai curând a negocierilor. "Amintim că dialogul naţional şi reconcilierea sunt esenţiale pentru soluţia politică în cazul crizei siriene. Luăm act de recentele alegeri prezidenţiale din Siria. Subliniem că numai un proces politic curpinzător, condus de sirieni, va duce la pace, la protecţia eficientă a civililor, la realizarea aspiraţiilor legitime ale societăţii siriene pentru libertate, prosperitate și independenţă, integritate teritorială şi suveranitate. Subliniem faptul că un proces de reconciliere naţională trebuie lansat cât curând posibil, în interesul unităţii naţionale a Siriei. În acest scop, cerem tuturor părţilor din Siria să demonstreze voinţă politică, înţelegere reciprocă, să manifeste reţinere și să se angajeze pentru a căuta un numitor comun”
 se precizează în declaraţia de la Fortaleza.  
Mijloace politice şi diplomatice pentru problema nucleară iraniană
Ţările BRICS au fost de acord că problema nucleară iraniană ar trebui  soluţionată prin mijloace politice și diplomatice. "În timp ce ne reiterând opinia că nu există alternativă la o soluţie negociată pentru problema nucleară iraniană, ne reafirmăm sprijinul pentru rezolvarea prin mijloace politico-diplomatice şi prin dialog" liderii BRICS s-a precizat în declarația de la Fortaleza. "În acest context, salutăm impulsul pozitiv generat de discuţiile între Iran şi E3 + 3 (sau P5 + 1) şi  încurajăm punerea integrală în aplicare a Planului comun de acţiune de la Geneva din 24 noiembrie 2013 cu scopul de a realiza o soluţie completă și de durată la această problemă".
Ţările BRICS au lansat un apel către Iran și Agenţia Internaţională pentru Energie Atomică (AIEA) "pentru a continua consolidarea cooperării și a dialogului lor, pe baza Declaraţiei comune semnate la 11 noiembrie 2013" "Recunoaştem dreptul inalienabil al Iranului la utilizarea în scopuri paşnice a energiei nucleare în concordanță cu obligaţiile sale internaţionale"
. 

Noua Bancă de Dezvoltare, pas spre ordinea mondială post-criză
Liderii BRICS au semnat, la Fortaleza, un acord cu privire la înfiinţarea Noii Bănci de Dezvoltare. De asemenea, a fost semnat un acord-cadru cu privire la crearea unui fond de rezervă valutară în cazul reducerii drastice a rezervelor de aur şi valută ale uneia din ţările membre ale grupului. Se preconizează că, pe termen mediu, fondul valutar BRICS sîă devină alternativa la FMI. 
Banca va avea un capital inițial subscris de 50 miliarde dolari şi un capital autorizat de 100 de miliarde de dolari americani şi va ajuta ţările să evite "presiunile de lichiditate pe termen scurt, pentru a promova în continuare cooperarea BRICS, să consolideze reţeaua globală de siguranţă financiară și să completeze acordurile internaţionale existente"
. Banca și Fondul sunt considerate o contrapondere a instituţiilor occidentale Banca Mondială și Fondul Monetar Internaţional, despre care ţările membre BRICS afirmă că trebuie profund reformate. Noua bancă este văzută ca un simbol al influenţei crescânde a ţărilor în curs de dezvoltare în structura financiară globală dominată în mod tradiţional de Europa și SUA. 

Ideea de a înființa o bancă a fost prezentată de către India. Se preconizează ca instituţia să-şi înceapă activitatea anul viitor, în condiţiile în care participanţii reuşesc să ratifice documentele şi să verse sumele necesare. Primul președinte al Noii Băncii de Dezvoltare va fi din India - mandatul fiind de cinci ani - sediul principal fiind în Shanghai, conform declaraţiei adoptate la Fortaleza.  
În general, noile structuri pot fi considerate un simbol al influenţei crescânde a economiilor emergente asupra arhitecturii financiare globale, potrivit opiniei lui Serghei Katârin, şeful Consiliului de Afaceri BRICS. „În principiu, Noua Bancă de Dezvoltare este deschisă nu numai pentru ţările BRICS, ci şi pentru alte state, care fac parte din ONU. Însă ponderea ţărilor BRICS în capitalul băncii nu trebuie să coboare sub 55%. Activitatea băncii este îndreptată spre finanţarea proiectelor de infrastructură în spaţiul BRICS”. Fondul valutar este înfiinţat din cauza deciziilor „imprevizibile ale Rezervei Federale a Statelor Unite şi Băncii Centrale Europene”. De aceea „pentru a susţine valuta unei ţări într-un moment de fluctuaţii dificil, a fost adoptată hotărârea cu privire la crearea unui asemenea fond valutar de rezervă. În caz de necesitate, una dintre ţări va putea beneficia de aceşti bani”
. 

Potrivit opiniei unor experţi, Noua Bancă de Dezvoltare înfiinţată de ţările BRICS este un pas important spre ordinea mondială post-criză. Banca de Dezvoltare a BRICS va reprezenta un sprijin esenţial pentru dezvoltarea cooperării, comerţului şi investiţiilor reciproce. BRICS ocupă un loc important în economia mondială, fiind cea mai mare piaţă din lume. Populaţia ţărilor BRICS reprezintă 40% din populaţia planetei. Aceste state au resurse naturale enorme, dispun de o bază industrială pregătită şi de cadre bine instruite şi produc circa 30% din PIB-ul mondial.  Referitor la Banca de Dezvoltare şi la fondului valutar BRICS, crearea unor instituţii atât de mari poate schimba conjunctura politică economică. Un sfert din PIB-ul mondial revine ţărilor BRICS şi 40% din populaţia lumii face parte din ţările BRICS. „Eu văd două motive principale pentru crearea unei Noi Bănci de Dezvoltare: în primul rând, ţările BRICS sunt nemulţumite de ordinea social-economică din lume. Obiectivul Indiei, de exemplu, este trecerea de la categoria de ţară săracă, la ţară cu un venit mediu, pentru aceasta fiind nevoie de o serie de schimbări de infrastructură. Al doilea obiectiv este crearea unei ordini mondiale care să fie o alternativă la cea care s-a format după cel de Al Doilea Război Mondial”
 a apreciat Vivan Sharan, expert pentru probleme BRICS la Observer Research Foundation, în India. 

Banca BRICS oferă membrilor organizaţiei posibilitatea de creditare fără condiţiile dure de care sunt însoţite împrumuturile Băncii Mondiale sau FMI. Mark Weisbrot, preşedintele organizaţiei Just Foreign Policy, a precizat în acest sens: „Banca de Dezvoltare BRICS va fi creată ca alternativă la FMI şi Banca Mondială, care influenţează negativ economia ţărilor emergente. Crearea Băncii de Dezvoltare BRICS reflectă modificarea echilibrului de forţe pe arena mondială economică şi politică, unde Statele Unite şi structurile lor nu mai sunt dominante, şi este un simbol al influenţei tot mai mari a ţărilor emergente asupra arhitecturii financiare globale. Banca BRICS şi fondul de rezervă vor ajuta la evitarea crizelor financiare şi recesiunilor”
. 

Președintele Vladimir Putin a precizat că sistemul monetar internațional în forma sa actuală este „nedrept pentru ţările BRICS şi pentru noile economii în ansamblu”. Totodată, liderul de la Kremlin a subliniat că acest sistem este „excesiv de dependent de poziţia dolarului, mai exact de politica monetară a conducerii SUA. Statele BRICS doresc să schimbe această situaţie”
.
Perspectivă: BRICS, parte integrantă a sistemului de guvernare global

A venit timpul ca BRICS să devină parte integrantă a sistemului de guvernare global pentru dezvoltare durabilă, a precizat Vladimir Putin. Potrivit liderului rus, interesul comun pe termen lung al țărilor BRICS este consolidarea rolului central al ONU în sistemul internațional și respectarea dreptului internațional. „Fără poziţia principială a Rusiei şi Chinei în Consiliul de Securitate al ONU cu privire la Siria, situaţia din această ar fi repetat scenariile libian şi irakian” a afirmat Vladimir Putin. În această ordine de idei, a subliniat necesitatea „respingerii tentativelor unor ţări de a impune comunităţii internaţionale cursul axat pe schimbarea regimurilor nedorite”
. Potrivit liderului de la Kremlin, statele care nu sunt de acord cu politica SUA și a aliților lor sunt adesea supuse „persecuţiilor”, ceea ce este inacceptabil.
Ultimele declaraţii ale președintelui Rusiei cu privire la politica externă reflectă o nouă etapă în relațiile dintre Moscova și comunitatea internaţională a apreciat ambasadorul Gleb Ivașenţov, veteran al diplomației ruse. În opinia sa, Rusia și Occidentul au viziuni diferite asupra a ceea ce înseamnă superputere. „În viziunea Rusiei, superputere este o putere insubordonabilă. Din punctul de vedere al Rusiei,  în lume există multe puteri, iar lumea trebuie să fie multipolară. La rândul lor, Statele Unite consideră că superputerea este acea putere care poate da ordine oricui”
. 

Crearea unei asociaţii energetice

Preşedintele Vladimir Putin le-a propus partenerilor din BRICS, din partea Rusiei, crearea unei asociaţii energetice pentru consolidarea securităţii energetice. Se are în vedere înfiinţarea unei bănci de combustibil şi unui institut de politici energetice. În cadrul asociaţiei vor fi întreprinse cercetări complexe şi vor fi analizate tendinţele de pe pieţele mondiale de hidrocarburi.  
Mecanism comun de consultări la nivelul Ministerelor de Externe
Vladimir Putin a declarat că nu există planuri referitoare la crearea unei alianțe politico-militare având la bază BRICS. „Confruntarea în lume se intensifică, dar BRICS nu intenţionează să creeze o alianţă politico-militară, a spus Vladimir Putin. Şi nu este vorba doar despre aria geografică diversă. Pur şi simpu tentativa de a transforma BRICS într-o alianţă politico-militară ar fi un pas înapoi, un pas spre mentalitatea de bloc din perioada Războiului Rece”.
Liderul de la Kremlin a subliniat importanţa componenţei politice în cadrul BRICS „Ţările BRICS doresc să consolideze componenta politică a cooperării lor. De aceea vom extinde practica consultărilor reciproce, a acţiunilor comune în cadrul organizaţiilor internaţionale, în primul rând în ONU”
. Preşedintele rus a propus BRICS un mecanism comun de consultări la nivelul Ministerelor de Externe, pentru a contribui la reglementarea politico-diplomatică a diferitelor conflicte regionale.
În acelaşi registru, ministrul rus de externe Serghei Lavrov a declarat că deşi blocul BRICS se ridică împotriva măsurilor economice şi politice unilaterale impuse de terţe state, ţările emergente nu caută o confruntare cu Occidentul. BRICS doreşte o abordare comună în vederea rezolvării problemelor globale. ”Summit-ul a confirmat că, exprimându-se împotriva măsurilor unilaterale în politică şi economie la nivel global, membrii BRICS nu caută o confruntare, dar se oferă să abordeze în colectiv rezolvarea tuturor problemelor”
 la nivel mondial. 

Putin îndeamnă ţările BRICS să se protejeze de sancţiunile SUA

Rusia îndeamnă statele membre BRICS să adopte o serie de măsuri menite să prevină ”atacurile cu sancţiuni” folosite de Statele Unite pentru ”hărţuirea” ţărilor ce se opun politicilor sale, a precizat preşedintele Vladimir Putin. Liderul de la Kremlin a subliniat că îndeamnă Brazilia, China, India şi Africa de Sud să tragă ”concluzii substanţiale” din sancţiunile impuse Rusiei, adăugând că este timpul să dilueze dominaţia Occidentului şi a dolarului american prin întărirea rolului jucat de BRICS pe scena mondială. ”Rusia a fost expusă unui atac cu sancţiuni lansat de Statele Unite şi aliaţii săi„ a subliniat Vladimir Putin. ”Împreună ar trebui să ne gândim la un sistem de măsuri care să prevină hărţuirea ţărilor care nu acceptă unele decizii politice străine făcute de Statele Unite şi de aliaţii săi, dar va promova un dialog civilizat complet pe această teamă, ce va fi bazat pe respect mutual”
.

Vladimir Putin a criticat şi ”întârzierea nerezonabilă” a FMI de a implementa reforme care să reflecte noua putere financiară a ţărilor emergente în cadrul Fondului - dominat de Grupul celor Şapte naţiuni industrializate. ”Noi,  BRICS, ar trebui să jucăm un rol mai activ în sistemul de luare a deciziilor al Băncii Mondiale şi al Fondului Monetar Internaţional” a subliniat Vladimir Putin, înainte de a critica poziţia ocupată de dolarul american. ”Sistemul monetar internaţional depinde foarte mult de dolarul american, sau, ca să fiu mai precis, de politica monetară şi financiară a autorităţilor americane. Ţările BRICS vor să schimbe acest lucru”
 a precizat liderul de la Kremlin. El a criticat dur şi ceea ce el a numit interferenţa Statelor Unite în afacerile altor state în momentul tensiunilor apărute între Moscova şi Washington pe fundalul anexării peninsulei Crimeea de către Rusia. 

Cooperare Moscova-Beijing pentru explorarea Lunii şi a planetei Marte 

Rusia şi China sunt pregătite să coopereze pentru explorarea spaţiului extraterestru, inclusiv a Lunii şi a planetei Marte, a anunţat vicepremierul rus Dmitri Rogozin. „Dacă vorbim despre zboruri spaţiale şi explorări ale spaţiului efectuate de oameni, cât şi despre explorări comune ale sistemului solar, în principal ale Lunii şi ale planetei Marte, suntem pregătiţi să avansăm, braţ la braţ, cu prietenii noştri chinezi” a declarat Dmitri Rogozin cu ocazia primei expoziţii ruso-chineze. Vicepremierul rus a amintit că Rusia caută în prezent să-şi reformeze complet industria spaţială. Acest proces „este însoţit de riscuri de accidente, aşa că nu putem să urmărim aceste dezvoltări fără îngrijorări, iar reformele profunde lansate astăzi ar trebui să ducă la consolidarea industriei aero-spaţiale ruse, fiind menite să aducă rezultatele dorite foarte devreme” a precizat Rogozin. Vicepremierul rus a apreciat că Rusia şi China ar putea coopera în vederea construirii unei nave spaţiale la „o bază comună de componente radio, independentă de oricine altcineva” şi în domenii precum cartografia şi comunicarea.

Agenţia Federală Spaţială Rusă (Roscosmos) şi omologii săi chinezi au semnat un memorandum „privind cooperarea în sistemele de navigaţie prin satelit globale”
. Dmitri Rogozin a afirmat că sistemul de navigaţie rus GLONASS şi cel chinez, Beidou, se vor completa foarte bine. Cooperarea între cele două ţări s-a intensificat după ce preşedintele rus Vladimir Putin a vizitat China în mai 2014. Principalul rezultat al vizitei a fost semnarea celui mai mare contract la gaze dintre cele două ţări. Gazprom va furniza 38 de milioane de metri cubi de gaze anual către China timp de 30 de ani, ajungând la o valoare totală a afacerilor de 400 de miliarde de dolari.
Scenariu: în timp, China ar putea „prelua” Siberia pe baze etnice

Siberia are o importanţă deosebită pentru China date fiind exporturile importante de materii prime, în special petrol, gaz şi cherestea. China cucereşte Siberia economic şi demografic. Beijingul ar putea lovi Moscova chiar cu propria să armă: să acorde paşapoarte localnicilor şi apoi să treacă la o acţiune militară de protejare a minorităţilor şi a cetăţenilor săi, a apreciat The New York Times. Chinezii privesc cu mare atenţie la ce a făcut Kremlinul în Abhazia, Osetia de Sud şi Crimeea şi fac planuri. Pe de altă parte, Rusia nu ar putea face faţă unei agresiuni militare chineze altfel decât folosind armele nucleare. 
Rusia şi China par foarte apropiate în prezent, constituindu-se într-o contrapondere la adresa Occidentului. Beijingul a sprijinit Moscova în criza ucraineană, dar echilibrul dintre cele două ţări în Siberia se modifică întrucât populaţia rusească scade pe măsură ce creşte cea chinezească.

Autorităţile ruse au declarat că „pământul de lângă fluviul Amur, graniţa naturală dintre cele două ţări, este şi va fi întotdeauna rusesc”. Vladimir Putin avertiza, în anul 2000, într-un discurs rostit în oraşul Blagoveschensk că „dacă nu facem eforturi serioase să ne dezvoltăm teritoriile din Estul Îndepărtat, populaţia de etnici ruşi va avea în câteva decenii limba maternă coreeană sau chineză”
. Pe cale de consecinţă ruşii sunt îngrijoraţi că Beijingul ar putea să încerce să recupereze pământurile pierdute în urmă cu 150 de ani. Frontiera actuală, de aproximativ 3.000 kilometri, este urmarea Convenţiei de la Pekin din 1860 şi a altor acorduri între o Rusie puternică, în expansiune şi o Chină slăbită.
În prezent raportul de forţe s-a inversat. La nivel demografic, raportul dintre cei 1,35 miliarde de chinezi şi cele 144 de milioane de ruşi este de aproape 10/1. La graniţă există 6 milioane de ruşi şi 90 milioane de chinezi. Muncitorii chinezi vin în număr mare pentru a lucra în Siberia, pentru a se căsători. Ei reprezintă şi cea mai mare grupă de migranţi anuali care trece frontiera Federaţiei Ruse şi al patrulea grup etnic din ţară. Demografii ruşi avertizează asupra faptului că la mijlocul secolului XXI, chinezii vor deveni cel de-al doilea grup etnic din Rusia, ajungând la 7-10 milioane de indivizi. Beijingul încurajează colonizarea etnică în Siberia. Planul pe termen lung pare să fie ca regiuni importante din Extremul Orient să fie populate aproape exclusiv de către chinezi iar aceste enclave să se separe de Federaţia Rusă pe criteriu etnic.

Există şi un alt scenariu în care cooperarea Rusia-China se extinde iar Uniunea Eurasiatică, dorită de Vladimir Putin, şi Organizaţia de Cooperare de la Shanghai ar putea să se unească. În această variantă pentru Rusia ar putea apărea riscul de a se transforma într-un exportator de materii prime pentru China, punându-i Moscovei sub semnul întrebării poziţia de lider al construcţiei.

Paradoxul logic este că, pe termen lung, Rusia poate ieşi din relaţia extrem de strânsă cu China doar printr-o alianţă cu Europa şi cu SUA - cu care, acum, se află în diferend. Serghei Karaganov - ideologul folosirii minorităţilor din afara graniţelor ca armă utilă în proiectarea intereselor ruseşti - motiva necesitatea unei alianţe UE-Rusia prin faptul că „Rusia riscă să devină o bază de resurse minerale şi în cele din urmă un simplu apendice politic al Chinei. Doar lucrând împreună, Europa îşi poate evita declinul, iar Rusia poate contrabalansa creşterea influenţei Chinei”
.

Având în vedere relaţiile tot mai tensionate dintre Rusia şi Occident, apropierea de China a părut opţiunea cea mai bună şi mai logică. Cooperarea economică dintre cele două ţări se aprofundează. Astfel, o subsidiară a gigantului petrolier de stat China Naţional Offshore Oil Corporation a semnat un acord în valoare de 1,6 miliarde dolari pentru construirea un terminal de LNG în Siberia. 
Pe termen lung, situaţia s-ar putea schimba. China este un actor care acţionează în tăcere şi are capacitatea de a aştepta. Chinezii se instalează în număr tot mai mare în teritoriile puţin populate din Siberia, iar Rusia s-ar putea găsi în faţa unui fapt împlinit. Presiunea demografică şi economică a Chinei creşte. Expansiunea este de natură etnică, în urma fluxului mare de imigranţi chinezi şi a ratei crescute de natalitate. Beijingul menţine o relaţie apropiată cu această diaspora în formare. 
VARIA
RIVALITĂŢI ŞI TENSIUNI SINO-NIPONE ÎN MAREA CHINEI DE EST
China practică un joc riscant în Marea Chinei de Est se susţine în cartea albă publicată de Ministerul japonez al Apărării. În acelaşi document se recunoaşte că Japonia dispune de posibilităţi de reacţie limitate. 
În ultimii ani China şi-a amplificat activităţile economice şi militare în mările din largul coastelor sale. În Marea Chinei de Est, intră, astfel, în conflict de interese cu Japonia, care denunţă frecvent "provocări". La sfârşitul anului 2013, când Beijingul a instituit o zonă de apărare aeriană şi identificare (ADIZ) deasupra insulelor Senkaku/Diaoyu, revendicate atât de China cât şi de Japonia, protestele au fost vehemente atât la Tokio cât şi la Washington. Zona ADIZ, care nu are relevanţă din perspectiva dreptului internaţional, este considerată un gest pur simbolic de către experţi. Astfel, China a vrut doar să sublinieze că revendică disputatul arhipelag.

În ediţia din acest an a cărţii albe, editată de Ministerul nipon al Apărării, înfiinţarea ADIZ este din nou criticată. Potrivit opiniei nipone, China încearcă, astfel, să "modifice unilateral statu quoul. Aceasta ar putea duce la o escaladare a situaţiei cu urmări nedorite în Marea Chinei de Est". De aceea, "Japonia este profund îngrijorată".

Premierul conservator nipon, Shinzo Abe, aflat în funcţie din decembrie 2012, a adoptat o politică ofensivă în relaţiile cu China. Astfel, de exemplu, el a vizitat în decembrie 2013 templul Yazukuni, ridicat în memoria soldaţilor japonezi căzuţi în Al Doilea Război Mondial, inclusiv cei condamnaţi pentru crime de război comise în China sau în Coreea. Vizita a fost energic criticată în China şi a provocat întreruperea unor negocieri în curs. De atunci, relaţiile diplomatice între cele două ţări traversează o perioadă de răceală. Alexandra Sagaki, expertă în cadrul Fundaţiei Ştiinţă şi Politică din Berlin, a precizat că "Abe a folosit diverse ocazii pentru a face cunoscută în Asia politica sa îndreptată împotriva Chinei". Astfel, în cadrul ediţiei 2014 a forului de dialog Shangri-La - o conferinţă asiatică pe teme de securitate - Shinzo Abe, în discursul său, a transmis mesaje împotriva Chinei, fără a menţiona în mod direct această ţară. Pe cale de consecinţă, "Japonia este cel puţin co-vinovată de deteriorarea relaţiilor sino-nipone"
 a subliniat Alexandra Sagaki. 
Noua interpretare a Constituţiei nipone post-belice, cu precădere a articolului 9, numit "al păcii", a provocat o agravare a tensiunilor. În baza respectivului articol, Japonia renunţa la război ca drept al naţiunii suverane. Noua interpretare decisă de guvernul de la Tokio conferă Japoniei un mai mare spaţiu de manevră în domeniul militar. Până acum, armata avea rol exclusiv de apărare a teritoriului naţional în cazul unei agresiuni din exterior. Acum, potrivit noii interpretări, există opţiunea acordării unui ajutor militar în cazul unui atac împotriva aliaţilor Japoniei.

În baza "articolului păcii" din Constituţie, Japonia dispune oficial doar de forţe militare de auto-apărare. În fapt, însă, Japonia are una din cele mai moderne armate ale lumii, după cum afirmă experta Sagaki. Japonia renunţă doar la arme eminamente ofensive, precum rachetele aer-sol. Potrivit Alexandrei Sagaki, "China a devenit pentru Japonia ameninţarea numărul 1". Opinia este împărtăşită şi de segmente largi ale populaţiei, nu doar de guvern. În timp ce China şi-a majorat considerabil cheltuielile militare în ultimii ani, Japonia le-a redus permanent în perioada 2002-2012, doar pentru anul în curs decizând  majorarea lor cu 2,2%. Dar chiar dacă este de 48 miliarde dolari americani, actualul buget al Apărării se menţine la un nivel modest. Japonia, a cărei economie stagnează, nu dispune de resurse pentru a se lansa într-o cursă a înarmărilor cu vecinul din vest. 

Chinezii şi japonezii cred că ţările lor se îndreaptă spre război
Potrivit unui sondaj Genron/China Daily realizat în China şi Japonia privitor la legăturile dintre cele două puteri asiatice, aceste ţări se îndreaptă către un conflict militar major. Astfel, 53% dintre chinezi şi 29% din respondenţii japonezi se aşteaptă ca Japonia şi China să intre în război. Conform sondajului de opinie, 38% din japonezi cred că războiul poate fi evitat – procentaj în scădere cu 9% faţă de 2013. De asemenea, 93% dintre japonezi îşi privesc vecinii chinezi într-un mod nefavorabil. Numărul chinezilor cărora nu le plac japonezii a scăzut cu 6% din 2013, ajungând la 87%. Sondajul - realizat anual începând cu anul 2005 - relevă faptul că respondenţii chinezi şi japonezi identifică principala problemă în disputa teritorială. Totuşi, cei care au exprimat acest punct de vedere sunt mai puţini faţă de 2012 - respectiv, în scădere cu 10%, a precizat Financial Times. 
Presa din Japonia afişează o atitudine negativă faţă de chinezi, instigând publicul la război, a apreciat un expert japonez de la Universitatea Temple din Philadelphia, SUA. A adăugat că guvernul „amplifică anxietatea“
 prin faptul că vorbeşte des de ameninţarea chineză.

Premierul nipon Shinzo Abe doreşte să aibă o întâlnire cu preşedintele chinez Xi Jinping în luna noiembrie pe fondul unui summit Apec la Beijing, însă China nu a manifestat interes în acest sens. Criticii afirmă că premierul Shinzo Abe a alterat eforturile de conciliere între două ţări prin vizitarea altarului Yasukuni şi pentru că este perceput ca un ultranaţionalist fără regrete.
Memento. SUA staţionează încă două nave de luptă în apele teritoriale japoneze
Pe fundalul tensiunilor crescute din estul Asiei, Japonia şi SUA au decis  sporirea cooperării în domeniul securităţii. La sfârşitul unei întrevederi desfăşurate, în aprilie 2014, la Tokio, cu omologul său nipon Itsunori Onodera, ministrul american al Apărării, Chuck Hagel, a declarat că marina SUA va staţiona până în 2017 alte două distrugătoare în apele teritoriale japoneze, dotate cu sistemul anti-rachetă AEGIS. Iniţiativa s-a declarat a fi o reacţie la "comportamentul provocator şi destabilizator" al Coreei de Nord, a mai adăugat Hagel. SUA au staţionat deja în regiune alte cinci distrugătoare de acelaşi tip.

Pe de altă parte, având în vedere conflictul Japoniei cu China, legat de câteva insule nelocuite din Marea Chinei de Est, Chuck Hagel şi Itsunori Onodera s-au pronunţat împotriva încercărilor de a modifica prin forţă statu-quo-ul actual. Şeful Pentagonului a salutat, de asemenea, eforturile guvernului de la Tokio de a conferi Japoniei dreptul la auto-apărare colectivă - altfel spus, dreptul de a lupta în caz de conflict de partea aliaţilor (în speţă SUA), chiar dacă Japonia nu este atacată direct. În acest scop, premierul Abe vrea să modifice constituţia pacifistă a ţării. În plus, SUA şi Japonia vor să-şi extindă cooperarea în domeniul tehnologiei de apărare, după ce Japonia şi-a relaxat legislaţia privind exporturile de armament. Următoarea etapă a turneului asiatic întreprins de Hagel a fost China.
Între rivalitate şi parteneriat

Timp de decenii, Statele Unite au fost interesate de ascensiunea Chinei. Acum,  China aduce atingere intereselor americane în Pacific. Dar nu numai conflictul din Marea Chinei demonstrează interdependenţa celor două ţări. La sfârşitul lunii mai, preşedintele american Barack Obama a declarat că SUA trebuie să preia conducerea la nivel mondial întrucât nimeni altcineva nu ar asuma o astgel de resposabilitate. Răspunsul Beijingului nu s-a lăsat aşteptat. Purtătorul de cuvânt al Ministerului chinez de Externe, Qin Gang a declarat: "Se pare că SUA savurează cu adevărat rolul de conducător al lumii"
. Declaraţia este simptomatică pentru politica actuală a Chinei, care îngrijorează administraţia de la Washington. Potrivit lui David M. Lampton, sinolog în cadrul Universităţii John Hopkins din Washington, "America se întreabă de mai multă vreme dacă Beijingul sprijină actualul echilibru de forţe la nivel mondial sau urmăreşte operarea unor schimbări care nu sunt în intersul SUA"
. Când Statele Unite au început, cu patru decenii în urmă, în perioada preşedintelui Richard Nixon, să curteze China pentru a câştiga un aliat puternic împotriva Uniunii Sovietice, calculul era următorul: Dacă ţara asiatică devine puternică, va avea interesul să sprijine ordinea mondială care i-a făcut posibilă ascensiunea şi îi va respecta regulile de joc. Acum însă, teoria aceasta pare depăşită, a subliniat David Lampton.

Rivalităţi geopolitice şi militare

China revendică o serie de insule şi teritorii din Marea Chinei de Sud şi Est, unde a instalat platforme de foraj sau a trimis ambarcaţiuni de pescuit sau militare. Teritoriile respective, revendicate şi de Japonia şi Filipine - două ţări aliate ale SUA - sunt bogate în materii prime. În context, cotidianul The Washington Post a avertizat: "SUA vor fi atrase în acest conflict. Ascensiunea Chinei şi tensiunile existente în Asia vor produce o înrăutăţire a relaţiilor cu America"
.

Conflictele din Marea Chinei nu au afectat până acum relaţiile economice sino-americane, considerate în ambele ţări de maximală importanţă. Potrivit Ministerului american de Finanţe, China şi Hong Kong au împrumutat administraţia Obama cu 1,4 miliarde dolari, devenind, astfel, principalul creditor extern al SUA. Fără China, Statele Unite nu au acces la capital - iar China este dependentă de stabilitatea dolarului american. O treime din rezervele valutare ale Chinei o reprezintă obligaţiuni emise de Statele Unite. "Întrebarea cine este mai dependent de cine nu se pune, întrucât ne aflăm cu toţii în aceeaşi barcă"
 a precizat David Lampton.

Lupta pentru supremaţie economică

Un studiu comandat de Banca Mondială anticipează că SUA vor fi întrecute repede de China în calitatea lor de primă putere economică a lumii.  Studiul nu se bazează pe PIB, dar pe potenţialul economic coroborat cu puterea de cumpărare. În baza acestor indici se poate estima cantitatea de bunuri posibile a fi achiziţionată în cele două ţări cu aceeaşi sumă de bani. David Lampton nu crede în supremaţia economică a Chinei, întrucât PIB-ul absolut contrazice ideea. Acesta relevă că Statele Unite vor produce în 2014 mărfuri şi servicii în valoare de 17,5 miliarde dolari, în timp ce China va produce doar echivalentul a 10,6 miliarde. Astfel, economia Statelor Unite va rămâne, în continuare, pe primul loc la nivel mondial. Sinologul american, autor al volumului "Follow the Leader" a evidenţiat problemele cu care se confruntă în prezent China. "Populaţia îmbătrâneşte, imigranţi aproape că nu există iar economiei îi lipsesc inovaţiile. Şi SUA se confruntă cu greutăţi, dar acestea nu sunt la fel de grave"
. Relaţiile economice sino-americane sunt marcate şi de acţiuni de spionaj economic. Potrivit unui raport înaintat Congresului SUA de firma de securitate Mandiat, hackeri chinezi au atacat reţelele electronice ale cel puţin 141 de companii americane. După dezvăluirile lui Edward Snowden, şi chinezii îi acuză pe americani de operaţiuni de spionaj.
În plan politic, China şi SUA urmăresc şi interese comune. Statele Unite doresc să identifice împreună cu China răspunsuri la probleme actuale ale lumii contemporane, precum schimbările climatice, lupta împotriva terorismului şi programul atomic iranian. În cadrul Dialogului strategic şi economic sino-american, desfăşurat la Beijing în perioada 09.07-10.07.2014 cu participrea şefului diplomaţiei americane, John Kerry, şi a ministrului american de Finanţe, Jacob Lew, s-a discutat şi despre conflictul din Marea Chinei. 
ALEXANDR LUKASENKO, PRIETEN DECLARAT AL KIEVULUI 
 La sfârşitul lunii iulie, în reşedinţa lui Alexandr Lucaşenko, Zazlavl, din apropiere de Minsk, s-a reunit un grup de contact alcătuit din reprezentanţi ai Ucrainei, Rusiei şi OSCE. Discuţiile au purtat  asupra unui schimb de prizonieri şi accesului la locul prăbuşirii avionului malaezian. Despre rezultatele întâlnirii există puţine date, dar Petro Poroşenko a comunicat prin biroul său de presă că doreşte o continuare a "consultărilor". În urma întâlnirii, Alexandr Lucaşenko pare dispus să livreze Ucrainei combustibil. Belarus "va ajuta Ucraina să-şi aprovizioneze economia cu produse din uleiuri minerale, în ciuda nevoilor proprii"
 potrivit unui comunicat al preşedinţiei din Minsk. În cursul unei discuţii telefonice cu omologul său de la Kiev, Alexandr Lucaşenko a promis că Belarus va aproviziona Ucraina cu petrol. Şeful statului ucrainean a mulţumit pentru sprijinul acordat în cadrul negocierilor de încetare a conflictului din estul Ucrainei. 

Întâlnirea grupului de contact ilustrează relaţiile apropiate dintre Kiev şi Minsk. Petro Poroşenko, care şi-a propus să apropie Ucraina de Uniunea Europeană, întreţine relaţii bune cu Alexandr Lucaşenko, aflat în funcţie de două decenii şi considerat în Occident "ultimul dictator din Europa". În plus, Republica Belarus este un aliat apropiat al Federaţiei Ruse. La sfârşitul lunii februarie, cu puţin timp înainte ca Rusia să anexeze Crimeea, Alexandr Lucaşenko s-a pronunţat în favoarea respectării integrităţii teritoriale a  Ucrainei. Apoi, spre deosebire de Moscova, guvernul de la Minsk a recunoscut imediat noua putere de la Kiev. Alexandr Lucaşenko l-a primit la Minsk, la sfârşitul lunii martie, pe preşedintele ucrainean interimar, Olexandr Turcinov. Cu respectivul prilej, preşedintele Belarus a dat asigurări părţii ucrainene că nu trebuie să se teamă de un atac pornit de pe teritoriul ţării sale. Ulterior, Alexandr Lucaşenko l-a felicitat pe noul preşedinte ucrainean Petro Poroşenko pentru victoria sa la urne şi a fost invitat să ia parte la ceremonia de învestitură de la Kiev.  
Alexandr Lucaşenko "a întreţinut raporturi bune deja din 2004 cu preşedintele ucrainean din epocă, Victor Iuşcenko, deşi s-a declarat din start un adversar al revoluţiei portocalii"
 a subliniat Astrid Sahm, expert în probleme legate de Belarus. Bunele relaţii cu puterea de la Kiev pe de o parte şi strânsele legături cu Rusia, pe de altă parte, transformă capitala Belarus într-un loc potrivit pentru negocieri privitoare la criza din Ucraina. În context, Alexandr Lucaşenko a precizat că nu este adeptul termenului de "mediator", preferând să discute despre un "ajutor" pe care îl oferă ţării vecine.

Moscova trece sub tăcere bunele relaţii dintre Minsk şi Kiev. Unul din puţinii adversari ruşi ai evoluţiei actuale este Roman Hudiakov, membru al Partidului Liberal Democrat, formaţiune populistă de dreapta. Deputatul s-a întrebat: "Oare nu pricepe preşedintele Belarus că este părtaş la distrugerea poporului ucrainean, prin ajutorul pe care i-l oferă lui Poroşenko?”
. Roman Hudiakov a afirmat că puterea de la Kiev va folosi motorina primită din Belarus pentru a alimenta blindatele folosite împotriva separatiştilor din estul Ucrainei. 
CHIŞINĂU: ÎNTRE SANCŢIUNI ECONOMICE RUSEŞTI, SCENARII DESTABILIZATOARE ŞI SPRIJIN UE
Premierul rus, Dmitri Medvedev, a semnat o decizie prin care a instituit noi bariere economice în calea importului de produse din Republica Moldova. Guvernul Rusiei a decis să impună taxe de import pentru mai multe categorii de produse din Republica Moldova. Decizia prevede taxe pentru 19 categorii de produse, inclusiv fructe, legume, vin, carne, cereale, zahăr și mobilă. “Mărimea taxelor este egală cu cele prevăzute pentru ţările care nu fac parte din Uniunea Vamală”
, se menționează într-o declaraţie a guvernului rus. Până acum, Moldova era scutită total de taxe vamale pentru aceste produse de către Rusia. 
Potrivit Itar-Tass, instituirea taxelor “este răspunsul Rusiei la semnarea Acordului de Asociere şi de Liber Schimb de către Republica Moldova cu Uniunea Europeană”. Potrivit directorului Institutului European de Studii Politice de la Chişinău, dispoziţia semnată de premierul Dmitri Medvedev încalcă cel puţin patru prevederi internaţionale, respectiv Acordul de Liber Schimb în cadrul CSI, Acordul cu Organizaţia Mondială a Comerţului, precum şi două acorduri bilaterale moldo-ruse.
Rusia a impus noile restricţii după ce, timp de două zile, o delegaţie a Republicii Moldova, aflată la Moscova, a încercat să convingă partea rusă să nu recurgă la impunerea acestor taxe. “Rezultate pozitive nu există! Trebuie să extragem concluziile necesare, să evaluăm situația și să vedem care sunt alternativele. Deja se depun eforturi şi din partea Bruxelles-ului şi nu doar în privinţa liberalizării pieţei pentru produsele noastre"
 a declarat ministrul moldovean al Economiei, Adrian Candu.
Sute de agricultorii din nordul ţării au semnat o petiţie în care amenință Guvernul că vor bloca drumurile naţionale, dacă Guvernul nu va întreprinde măsuri urgente pentru a-i susţine. Agricultorii subliniază că au luat credite pentru a-şi dezvolta afacerile, dar, în actuala situaţie, nu-şi mai pot achita datoriile, întrucât nu-şi pot vinde marfa.
Guvernul de la Chișinău a căutat modalităţi de suplinire a Fondului pentru subvenționare a fermierilor afectați de embargoul rusesc. Premierul Iurie Leancă a avut programate, în acest sens, întrevederi cu reprezentantul Băncii Mondiale în Moldova şi cu reprezentanţii unor bănci comerciale pentru a discuta posibilitatea reeşalonării datoriilor acumulate de agricultori. Au fost convocați la Guvern și producătorii de conserve, premierul Iurie Leancă solicitându-le să evalueze posibilitățile de conservare și depozitare a produselor, pentru a-i ajuta pe agricultori să-și salveze marfa în așteptarea unor vremuri mai bune.
Statele Unite au oferit un ajutor de 10 milioane dolari pentru producătorii moldoveni. "Lucrăm asupra sporirii competitivităţii internaţionale a agriculturii de valoare înaltă din Moldova, în special a merelor, strugurilor de masă, produselor cultivate în seră, piersicilor şi cireşelor. De asemenea, sprijinim eforturile Moldovei de conformare la standardele UE"
 se arată într-un comunicat al Ambasadei SUA de la Chișinău.
Uniunea Europeană sprijină Chişinăul

Uniunea Europeană a decis să dubleze cotele la export la fructele moldoveneşti. Comisia Europeană a propus ca aplicarea provizorie a Acordului de Liber Schimb cu Uniunea Europeană să intre în vigoare de la 1 septembrie și a dublat cotele de export pentru trei tipuri de fructe moldovenești, ca măsură excepțională, începând cu 1 august până la sfârşitul anului 2015. De asemenea,  Comisia Europeană va identifica surse financiare suplimentare pentru a sprijini producătorii de fructe din Moldova, afectaţi de embargoul rusesc.
Reprezentanţa din Chișinău a Uniunii Europene a difuzat un comentariu în care se menționează că UE “aşteaptă înlăturarea cât mai rapidă a obstacolelor impuse în calea comerţului dintre Rusia şi Moldova" şi îndeamnă la rezolvarea problemelor "în conformitate cu regulile OMC"
. Autorităţile de la Chişinău examinează posibilitatea ca fructele şi legumele moldoveneşti respinse de Rusia să ajungă şi pe piaţa arabă. 

Directorul general al Agenţiei Naţionale pentru Siguranţa Alimentelor din Moldova a anunțat că Republica Moldova va solicita Organizaţiei Mondiale a Comerțului impunerea de sancţiuni pentru Federaţia Rusă în legătură cu embargoul impus. Este pentru prima dată când Republica Moldova solicită impunerea unor astfel de sancţiuni împotriva Rusiei.
Plan destabilizator înaintea alegerilor din noiembrie, dejucat
Justiția din Republica Moldova a condamnat, la câte 5 ani de închisoare cu suspendare, doi tineri găgăuzi pentru pregătirea unor infracţiuni împotriva statului - acordare de sprijin pentru serviciile secrete străine în scop terorist și antrenarea în organizarea unei formaţiuni paramilitare ilegale. Aceştia deserveau administrația pro-rusă din Autonomie și urmau să pună în aplicare un plan de destabilizare a situaţiei în toamnă, înaintea alegerilor parlamentare din Republica Moldova, programate pentru luna noiembrie. Planul a fost dejucat de serviciile secrete moldovenești.
Potrivit unui comunicat al Procuraturii Generale a Republicii Moldova, cei doi tineri au recunoscut angajarea lor în acțiuni subversive de către “funcţionari din cadrul Executivului Autonomiei Găgăuze și au colaborat cu ancheta, pentru a obţine o pedeapsă mai blândă. Ei au urmat cursuri speciale de apărare împotriva scutierilor și de atacare a cordoanelor de poliție. Au fost iniţiați în proceduri de fabricare a cocktailurilor Molotov, au executat trageri cu armament de infanterie, au exersat aruncarea grenadei și au fost instruiţi în vederea folosirii măştilor antigaz. De asemenea, au urmat cursuri speciale pentru inducerea în eroare a detectorului de minciuni.

Tabără de pregătire specială la Rostov pe Don
Până în luna octombrie 2014, în tabăra de pregătire specială din Rostov pe Don urmau să fie instruiți 100 de tineri găgăuzi. Primul grup a ajuns în tabăra din Rostov în ianuarie 2014. Potrivit presei de la Chișinău, organizatorii campaniei de recrutare a tinerilor pentru acțiuni militare sunt principalii colaboratori ai guvernatorului Găgăuziei, Mihail Formuzal. Responsabili pentru cooptarea și antrenarea tinerilor erau, potrivit presei locale, prim-viceguvernatorul Autonomiei Găgăuze, Valerii Ianioglo, deputatul în Adunarea Populară, Fiodor Gagauz, șeful Direcţiei tineret şi sport al Găgăuziei, Anatolii Cara. Procuratura Generală, în comun cu Serviciul de Informaţii şi Securitate, au luat măsuri în vederea reţinerii persoanelor bănuite de organizarea acţiunilor respective şi de implicare în activităţi antistatale.
După demararea reţinerii exponenţilor grupului de diversioniști, Anatolîi Cara a părăsit Republica Moldova, pentru a evita răspunderea penală. Acesta se ascunde pe teritoriul Federației Ruse, într-o tabără a serviciilor speciale rusești. Nici prim-viceguvernatorul Autonomiei Găgăuze, Valerii Ianioglo, nu este de găsit în Moldova, iar guvernatorul Găgăuziei, Mihail Formuzal, este plecat la fiul său, în Germania.

Tiraspolul ameninţă Chişinăul cu întreruperea negocierilor 

Liderul de la Tiraspol, Evgheni Șevciuk, a ameninţat Chişinăul cu întreruperea negocierilor în problema transnistreană, dacă Parlamentul Moldovei va adopta proiectul de lege privind condamnarea separatismului. Legea prevede până la 20 de ani de închisoare pentru persoanele ce comit acţiuni cu caracter separatist sau extremist împotriva statului. „În cazul în care legea va fi adoptată, toate negocierile cu Chişinăul vor înceta”
 a declarat Evgheni Şevciuk la o întâlnire cu foştii “combatanţi” din raionul Dubăsari care au luptat în 1992 pentru separarea Transnistriei de Moldova. 
La rândul său, Ministerul rus de Externe a avertizat Moldova și Ucraina, într-un comunicat oficial, să nu submineze activitatea pacificatorilor ruşi din Transnistria, apreciind că acesta ar fi „un gest neprietenesc” ce ar „contrazice litera şi spiritul Tratatului de Prietenie şi Colaborare între Rusia şi Moldova” și ar “risca să destabilizeze situaţia în regiune”. „Acţiunile sincronizate ale Republicii Moldova şi Ucrainei în scopul impunerii unei blocade economice şi de transport împotriva Transnistriei, pentru a forţa Tiraspolul să facă concesii în procesul de negocieri şi să renunţe la priorităţile politicii externe pot tensiona situaţia în regiune”
 se precizează în comunicat. 
Potrivit Ministerului rus de Externe, Chişinăul ar fi reluat recent o campanie de propagandă cu scopul de a forţa retragerea contingentului rus din regiune şi pentru a schimba statutul actual trilateral al misiunii de menţinere a păcii, ce operează în regiune. “Chişinăul şi Kievul trebuie să conştientizeze responsabilitatea lor directă pentru eventualele consecinţe negative în cazul în care vor continua să destabilizeze situaţia”
.
Reacţia Chişinăului: “Moscova a inventat “blocada”

Şeful Biroului pentru Reintegrare din Guvernul de la Chișinău, George Balan, a reacționat la avertismentul Rusiei. Potrivit oficialului “acestea sunt nişte semnale că Moscova se pregăteşte de noi lovituri împotriva Moldovei”. “Această blocadă la care se referă Ministerul de Externe de la Moscova nu corespunde sub nici o formă realităţii. Comerţul în regiunea transnistreană a crescut în ultimele luni cu peste 20%. De facto, partea transnistreană este cea care întreprinde acţiuni unilaterale ce subminează mecanismul de pacificare. Avem probleme şi în cadrul Comisiei Unificate de Control. Le-am propus transnistrenilor să fie formată o comisie internaţională care să monitorizeze şi să identifice care dintre părţile implicate în aceste negocieri greşeşte, dar ei nici asta nu vor”
 a adăugat George Balan.
Privilegii ruseşti pentru Găgăuzia şi Transnistria
Fermierii din Autonomia Găgăuză și cei din regiunea transnistreană ar putea beneficia de o situaţie privilegiată. Rusia a anunțat că ar putea continua să cumpere de la aceştia fructe, legume şi vin. “În Găgăuzia va fi creată o comisie specială care va inspecta toate livezile şi plantaţiile viticole şi va crea un registru în care vor fi introduse date estimative privind cantitatea fructelor care urmează a fi recoltate. Trebuie să ne asumăm responsabilitatea pentru calitatea fructelor și să garantăm că din Găgăuzia nu va fi reexportat nici un kilogram de fructe”
 a declarat guvernatorul regiunii găgăuze, Mihail Formuzal. După ce comisia specială va colecta datele privitoare la cantitatea de fructe crescute în Găgăuzia, în regiune vor fi invitați reprezentanți ai Serviciului federal rus Rosselhoznadzor, care vor analiza informațiile și vor pregăti documentele necesare în vederea exportului fructelor în Federația Rusă, a menționat Mihail Formuzal. Pe de altă parte, Rusia a deblocat livrările de lapte și produse lactate din regiunea transnistreană. 
REFORMĂ MONETARĂ ÎN COREEA DE NORD:

BANCNOTE FĂRĂ CHIPUL LUI KIM Il-sung

De pe noile bancnote de 5.000 won a dispărut chipul „părintelui naţiunii” Kim Il-sung, cunoscut fiecărui locuitor al Coreii de Nord. Astfel, în cadrul unei reforme monetare în curs, imaginea sa a fost înlocuită pe faţa bancnotei cu casa în care a copilărit liderul nord-coreean, iar pe verso sunt înfăţişate daruri primite de Kim Il-sung sau Kim Jong-il din partea unor lideri occidentali, a relatat publicaţia sud-coreeană The Chosun Ilbo. În cursul reformei monetare din 2009, imaginea lui Kim Il-sung a dispărut de pe bancnotele de 1.000 şi 2.000 de won.

Eliminarea portretelor fondatorului statului comunist de pe noile bancnote ar putea indica un început prudent al demitizării cultului personalităţii acestuia, consideră unii observatori. În opinia altora, demersul se realizează în scopul de începe crearea cultului personalităţii noului lider - al tânărului Kim Jong-un. Dar, reprezentanţii „dinastiei” Kim se bucură de prestigiu în RPDC, coreenii de rând atribuindu-le chiar puteri paranormale. Transfugi din Coreea de Nord în Coreea de Sud vorbesc despre o credinţă potrivit căreia liderii statului sunt înzestraţi cu capacitatea de a citi gândurile oamenilor. 

Experţii sugerează că reforma monetară prevesteşte schimbări majore în „politica de partid”
: pe fondul situaţiei economice dificile, tânărul Kim ar putea iniţia reforme economice de natură să contribuie la dezvoltarea statului. Există şi experţi sud-coreeni care consideră că noile bancnote sunt puse în circulaţie pentru a împiedica falsificarea  banilor. Potrivit The Chosun Ilbo, în Coreea de Nord circulă un număr mare de bancnote contrafăcute. Având în vedere că bancnotele de 1.000 şi 2.000 de won înfăţişează locurile de naştere ale lui Kim Jong-il şi ale mamei sale, Kim Jong-suk, imaginea casei din copilărie a lui Kim Il-sung de pe noua bancnotă de 5.000 woni pare destul de logică.

O bancnotă de 5.000 woni echivalează, oficial, cu 50 de dolari americani. În fapt, rata reală de schimb este de aproximativ un dolar. În medie, un muncitor nord-coreean câştigă 3.000 woni, sumă insificientă întreţinerii. Conform Programului Alimentar Mondial, în primăvara anului 2014, în Coreea de Nord s-au distribuit câte 410 grame de orez, cartofi sau porumb pe zi de persoană. Potrivit rapoartelor UNICEF şi OMS din 2012, aproximativ 25% dintre copiii sub cinci ani sufereau de malnutriţie în Coreea de Nord. 
FLASH. OPINII DE PRESĂ
„Catastrofa nu este numai în cer”

Presa din Rusia denunţă atacurile Occidentului la adresa liderului rus Vladimir Putin în cazul tragediei aviatice din estul Ucrainei. Publicaţiile ruseşti susţin că adevărul privind prăbuşirea avionului de linie malaysian nu va fi aflat niciodată, acuzând occidentalii că dau vina pe Rusia, fără argumente. 
„Presa occidentală ştie deja cine este responsabil de prăbuşirea avionului de linie. Evident, este Rusia"
 scrie ziarul Komsomolskaia Pravda, acuzând occidentalii că trag concluzii pripite încă înainte de începutul anchetei. „Vinovaţii au fost numiţi" afirmă, la rândul său, cotidianul Moskovski Komsomolets, amintind că Statele Unite ale Americii au minţit deja, când l-au acuzat pe Saddam Hussein că ar deţine arme de distrugere în masă. „Este dificil să spui că se va putea distinge adevărul de minciună în această minunată nouă lume a informaţiei"
 adaugă publicaţia. 
Rossiiskaia Gazeta arată spre autorităţile de la Kiev, acuzându-le că refuză cooperarea cu Moscova. „Kievul nu este presat să răspundă la cele 10 întrebări despre Boeing"
 afirmă publicaţia, cu referire la o serie de întrebări difuzate de Ministerul rus al Apărării la adresa autorităţilor ucrainene, pentru a face lumină în cazul tragediei.

„Catastrofa nu este numai în cer, ci şi în relaţiile dintre Rusia şi Occident" scrie Nezavissimaia Gazeta. „Epava Boeingului este pe cale să cadă asupra Rusiei" subliniază cotidianul Kommersant, apreciind că rezultatul anchetei va determina viitorul relaţiilor dintre Moscova şi Occident. Dacă ancheta dezvăluie responsabilitatea Rusiei în cazul prăbuşirii avionului, Moscova va fi din nou percepută de Occident ca un "imperiu al Răului"
, a apreciat un expert  citat de ziar. 
„Rusia ar trebui să înceapă să reconstruiască încrederea în relaţiile sale cu Europa", scrie la rândul său cotidianul Vedomosti. „Multe dintre cele  întâmplate sunt ireversibile, dar iniţiativele punctuale şi coerente pot duce la o înţelegere reciprocă"
. 

Novîie Izvestia a publicat un poem al celebrului poet rus Evgheni Evtuşenko, atribuind ambelor tabere responsabilitatea morţii celor 298 de persoane de la bordul cursei MH17. „Şi plâng, fratele vostru nenumit/ Iertaţi-mă pentru asta. Sunt vinovat"
.  

Avionul de linie Malaysia Airlines prăbuşit în estul Ucrainei, cu 298 de persoane la bord care şi-au pierdut viaţa, a fost doborât de armata ucraineană, dar se vehiculează ideea că ţinta a fost, probabil, avionul preşedintelui rus Vladimir Putin. Această opinie a fost exprimată, pentru agenţia Interfax, de o sursă în aviaţia rusă. Rutele avionului prezidenţial şi a celui de pasageri s-au intersectat în acelaşi punct şi la acelaşi nivel. "S-a întâmplat în apropiere de Varşovia pe eşalon 330 la o altitudine de 10.100 de metri. Avionul prezidenţial al Rusiei a fost acolo la 16:21 ora Moscovei, iar Boeingul malaezian - la 15:44 ora Moscovei", a declarat sursa din cadrul agenţiei Rosaviaia. Potrivit sursei, contururile şi dimensiunile avioanelor se aseamănă, iar culoarea, la distanţă mare este, practic, identică Şeful Rosaviatia Alexander Neradko a refuzat sa comenteze informaţia privind posibila intersectare a rutelor de trecere a celor două avioane. "Rosaviatia niciodată, în nici un caz, nu face publice informaţiile disponibile despre ruta de zbor a avionului preşedintelui Vladimir Putin"
 a declarat Alexander Neradko. 
„Kremlinul se afă în faţa unei decizii grele”

„S-au declanşat războaie în trecut pentru mai puţin decât atât” afirmă The Guardian, comentând uciderea a 298 de oameni, cauzele şi posibilele consecinţe ale acestui act. Atacul cu rachetă, scrie ziarul, „are acel tip de consecinţe globale de mare amplitudine şi păgubitoare la modul extrem pe care le cunoaştem din efectele celor mai rele atentate teroriste. A fost un avion asiatic. Decolase în Olanda şi se îndrepta spre Malaezia. A fost doborât deasupra teritoriului controlat de rebelii din estul Ucrainei, poate de către o rachetă rusească. Morţii confirmaţi până acum sunt olandezi, australieni, britanici, germani, malaezieni şi filipinezi. Au izbucnit conflagraţii din motive mult mai puţin grave. După cum a subliniat premierul australian Tony Abott, care a avut 27 de compatrioţi la bord. Dacă aceasta este o crimă, e una inexprimabilă”
.

Leipziger Volkszeitung se întreabă cine e de vină, „pro-ruşii speratişti sau trupele ucrainene”
 aflate sub autoritatea guvernului din Kiev. Hessische Niedersächsische Allgemeine adaugă la lista suspecţilor unităţile ruseşti, dar avertizează în legătură ispita de a se trage concluzii în mod pripit. Schwarzwälder Bote subliniază că este vorba despre „instigatori la război cărora nu le pasă de curmarea vieţilor unor oameni nevinovaţi, întrucât trăiesc într-o atmosferă de ură, de duşmănie şi abrutizare”
. 

Ziarul cehesc Hospodarske Noviny opinează că întrebarea fundamentală în tragedia petrecută în Ucraina „nu este cine anume e de vină, ci, mai degarbă, cine deţine cheia opririi acestui război după absurda moarte a 300 de civili? NATO nu poate interveni în mod direct în Ucraina. Dar aşa cum Vladimir Putin îi susţine militar logistic şi propagandistic pe separatiştii (pro-ruşi) din Ucraina, tot atât de simpu i-ar fi să-i determine pe răsculaţi să accepte un armistiţiu şi negocieri de pace. Dacă Occidentul nu vrea să se discrediteze va trebui să-l oblige pe Putin s-o facă"
.

Ziarul suedez Sydsvenskan întrevede o criză europeană. ”Rusia poartă o mare răspundere dacă se dovedeşte că în spatele prăbuşirii se ascund separtiştii ruşi. Armele folosite sunt probabil scumpe şi sofisticate. Conflictul a apropiat Europa de o criză care se află pe agenda politică de patru luni. În ultima vreme terenul de sub picioarele separtiştilor începuse să ardă, ceea ce a determinat Rusia să-şi sporească trupele dislocate la frontiera ucraineană. Rezultatul acestui demers e, probabil, ceea ce se întâmplă acum”
.

La Amsterdam, ziarul De Volkskrant se referă, de asemenea, la responsabilitatea Rusiei. „Dacă se probează că racheta care a doborât avionul a fost lansată de răsculaţi e neîndoielnic că se va isca o furtună diplomatică împotriva Moscovei. Senatorul american John McCain a şi cerut ca Moscova să fie obligată să plătească un preţ al dracului de mare dacă va reieşi că de vină pentru această catastrofă sunt zbirii ei”. Ce va urma? "Kremlinul se afă în faţa unei decizii grele. Poate să-i abandoneze pe rebeli, să închida graniţa punând capăt livrărilor de arme şi dislocărilor de combatanţi voluntari, asistând la înăbuşirea răscoalei de către armata ucraineană. Pentru Putin ar fi un hap amar. Dar alternativa este revenirea la epoca întunecată a războiului rece”
.

Nordwest-Zeitung e tranşant în privinţa reacţiei occidentale după ce s-a ajuns „la acest trist apogeu al unui conflict demenţial, cu 300 de victime civile”. Ziarul le cere responsabililor occidentali să pună capăt jocului de-a „sancţiunicile” şi "manifestărilor de înţelegere faţă de ţarul Rusiei", care "nu calmează pe nimeni şi nimic"
 şi să procedeze la adoptarea de sancţiuni ferme împotriva Moscovei.

Preşedintelui Rusiei i se solicită să facă uz de influenţa pe care o are asupra rebelilor din estul Ucrainei pentru ca ancheta privind avionul doborât să se poată desfăşura în condiţii optime. Die Welt precizează, în context "Europa îl ameninţă pe Putin cu sancţiuni mai severe" întrucât "aceasta e, pare-se, singura limbă pe care rafinatul ideolog Putin o pricepe". "A venit timpul ca Europa să arate cât de puternică e cu adevărat"
 apreciază publicaţia.  

"O lipsă de respect care provoacă repulsie"
 - sunt termenii în care descrie Frankfurter Allgemeine Zeitung situaţia de la locul prăbuşirii avionului malaezian, mai precis modul în care separatiştii pro-ruşi tratează rămăşiţele pământeşti ale celor 298 de victime. Potrivit publicaţiei, Rusia a devenit nu doar exportator de gaz şi ţiţei, dar şi de instabilitate şi nesiguranţă - dacă Putin ar vrea, tehnica militară avansată şi trupele speciale ruse nu ar mai trece graniţa în Ucraina, pentru a le servi rebelilor. FAZ îndeamnă statele occidentale să se pună de acord cu privire la o poziţie comună dură faţă de Rusia, fără a se lăsa influenţate de partea economică a relaţiei cu Moscova.
Pot fi evitate războaiele? se întreabă Die Zeit, cautând răspunsuri la întrebare. "Separatişti în uniformă, beţi (...) asupra lor sunt îndreptate privirele lumii: ale olandezilor, ale australienilor, ale malaezienilor, ale multor altor popoare, care-şi jelesc apropiaţii, care se aflaseră la bordul avionului MH17. (...) Situaţia de la locul prăbuşirii avionului e cât se poate de grăitoare. Pe tărâm ucrainean (...) domnesc separatiştii. Aceştia au încălcat toate normele internaţionale privind comportamentul la locul unui accident şi atitudinea faţă de trupurile neînsufleţite ale victimelor"
.


În acest context, Neue Zuercher Zeitung a analizat discursul preşedintelui american, Barack Obama, care i-a solicitat liderului de al Kremlin,  Vladimir Putin, să asume responsabilitatea pentru tragedia din estul Ucrainei. Evitând să pronunţe cuvântul "terorişti"
, folosit de preşedintele ucrainean, Barack Obama a arătat că Moscova i-a instruit, înarmat şi sprijinit pe rebelii din estul Ucrainei, cărora le-a dat pe mână inclusiv rachete capabile să doboare avioane la mare înălţime.
Potrivit informaţiilor furnizate de serviciile americane, avionul a fost doborât în estul Ucrainei în urma unui atac cu rachete. Regiunea e "una dintre cele mai intens supravegheate de pe întreaga planetă"
 a declarat Charles Duelfer, un fost angajat al CIA. Vicepreşedintele SUA, Joe Biden, a precizat, la rândul său, tot în baza datelor oferite de serviciile secrete americane, că: "Avionul companiei malaeziene a fost doborât, nefiind vorba, aşadar, de un accident. A fost doborât de pe cer."
Vladimir Putin consideră că guvernul de la Kiev este responsabil pentru  catastrofă. "Tragedia nu s-ar fi produs, dacă în estul Ucrainei ar domni pacea şi n-ar fi fost reluate luptele. E evident că ţara pe teritoriul căreia s-a produs incidentul poartă răspunderea"
. 

Ucraina: război civil şi criză politică

Despre evenimentele din Ucraina, ziarul Thüringische Landeszeitung precizează: "Situaţia a devenit imprevizibilă. Omul în care guvernele occidentale şi-au pus cele mai mari speranţe, fiindcă era un factor de integrare şi nu se număra între adepţii liniei dure de pe Euromaidan, Arzeni Iaţeniuk, a aruncat prosopul. El nu a fost pentru introducerea legii marţiale şi a subliniat că nu vede nicio perspectivă de rezolvare a gravelor probleme economice cu care se confruntă ţara sa”. Situaţia a devenit "extrem de explozivă, atât în estul Ucrainei, controlată de bandele teroriste pro-ruse, cât şi în capitala Kiev"
 conchide ziarul.

Legat de acelaşi subiect, Badische Zeitung apreciază că demisia premierului ucrainean reprezintă o soluţie care se impunea. "Demisia lui Iaţeniuk se impunea cu asupra de măsură, fiindcă guvernul său a comis în ultimele luni o greşeală după alta. De aceea, indiferent de agresiunea şi amestecul Rusiei, guvernul de la Kiev poartă în bună parte responsabilitatea pentru prezenta escaladare. Iaţeniuk şi echipa sa nu au reuşit în niciun fel să-i reconcilieze pe ucrainenii din vestul şi din estul ţării. În guvern s-au aflat prea mulţi adepţi ai liniei dure, care s-au lansat cu arme şi bagaje într-un "război antiterorist" tot mai sângeros. Regretabil, fiindcă au existat faze în care discuţiile cu reprezentanţi ai separatiştilor păreau posibile”
.

Problema este abordată dintr-un alt unghi de Rheinische Post, care subliniază ezitările Uniunii Europene. "Ucraina, ajunsă în mare dificultate din punct de vedere militar, a rămas şi fără conducere politică. Este o situaţie foarte riscantă, deoarece nu este sigur că se vor putea organiza alegeri anticipate pe fundalul haosului existent. Ucraina a ajuns la un stadiu de destabilizare care îi ameninţă existenţa statală. Politicienii ucraineni nu sunt nevinovaţi de această involuţie, dar principalul responsabil se află la Kremlin. Jocul criminal al lui Vladimir Putin în Ucraina trebuie stopat. Dar liderii UE nu au putut să adopte până acum decât un simulacru de sancţiuni economice împotriva Rusiei. Aceste ezitări sunt scandaloase"
.
Conflictul din Gaza: „cine nu fuge, îşi pune viaţa în pericol”
 
Frankfurter Allgemeine Zeitung îşi opreşte atenţia asupra extinderii ofensivei terestre a armatei israeliene în Fâşia Gaza, considerând că rezolvarea situaţiei este "fără perspective". Detaliind, apreciază: "Războiul din Gaza devine pe zi ce trece tot mai sângeros. Imagini înspăimântătoare fac ocolul lumii, fără a se întrezări un sfârşit"
 întrucât tunelurile secrete ale Hamas pe care le distrug miltiarii israelieni au ample ramificaţii. Pe de o parte, fiecare tunel distrus înseamnă o slăbire a Hamas, pe de altă parte, consideră cotidianul german, generalii israelieni ştiu prea bine că nu vor putea în doar câteva zile să descopere şi să distrugă întreaga reţea de tuneluri. Este de aşteptat, pe cale de consecinţă, ca, după încheierea operaţiunilor militare, Hamas să-şi refacă forţele, aşa cum s-a întâmplat şi în cazul unor războaie trecute - chiar să câştige un plus de solidaritate din partea palestinienilor. Ce s-ar putea obţine pe cale diplomatică? Frankfurter Allgemeine Zeitung se îndoieşte că misiunea  secretarului general al ONU, Ban Ki Moon s-ar putea bucura de succes - după  cum au eşuat şi eforturile de mediere întreprinse de ministrul francez de Externe, Laurent Fabius. Cel care ar putea determina un armistiţiu, consideră ziarul, ar fi John Kerry, aşa cum a reuşit predecesoarea sa, Hillary Clinton în 2012, este de părere publicaţia.  
Die Welt atrage atenţia asupra situaţiei dramatice în care se află populaţia civilă palestiniană: "Ofensiva israeliană îi afectează crunt pe oamenii din Gaza - cine nu fuge, îşi pune viaţa în pericol"
. 
Frankfurter Rundschau consideră că nici una din părţile angrenate în conflict n-ar fi „interesată într-o mediere” sau soluţie diplomatică. Publicaţia pune semnul egal între „radicalii celor două părţi” care şi-ar vedea sporită influenţa, în timp ce „moderaţii slăbesc din ce în ce mai mult”
.

O viziune diferită oferă Nordwest-Zeitung. Ziarul apreciază că „există cu adevărat un vinovat clar al vărsărilor de sânge care au loc în prezent în Orientul Mijlociu, şi anume organizaţia islamistă Hamas. Conducerea palestiniană comite exact acele crime de război de care învinuieşte armata israeliană. Lansează absolut intenţionat rachete asupra civililor. Deschide focul din cartierele de locuinţe ale populaţiei civile şi abuzează de civili, folosindu-i ca scuturi vii. În loc să-i legăm de mâini pe israelienii care încearcă să-şi apere cetăţenii, avem datoria să punem capăt faptelor comise de Hamas”
. 


Ziarul elveţian Neue Zuercher Zeitung afirmă, tranşant, că "de vină pentru actualele vărsări de sânge e, incontestabil, Hamas”, subliniind că premierul israelian nu este un politician belicos, aşa cum s-a tot afirmat. În plus, guvernul de la Ierusalim „a ezitat mult după asasinatele barbare cărora le-au căzut victimă tinerii israelieni şi palestinian”, deşi „unii din aliaţii lui Netanyahu revendicau strident răzbunarea”. Publicaţia subliniază că premierul palestinian a aşteptat, fără succes, ca teroriştii palestinieni să-şi înceteze tirul de rachete din Gaza. „Calculul cinic al acestei organizaţii palestiniene e simplu. E scenariul tuturor extremiştilor. Gruparea se prezintă drept hotărâtă şi gata să treacă la fapte. Concomitent, Hamas nu se dă în lături să-şi folosească populaţia civilă ca scut uman şi ştie că isralienii n-au alte opţiuni militare în afara raidurilor aeriene. În pervertita logică regională, Hamas îşi demonstrează astfel forţa”
. 

Referindu-se la Hamas, Stuttgarter Zeitung precizează că este "o grupare izolată politic şi aproape falimentară. Mulţi din finanţatorii ei din Golful Persic şi-au întors faţa de la ea. În Egipt domnesc militarii care au distrus în propria ţară Frăţia Musulmană, din care a apărut, cândva, Hamas, şi n-ar avea nimic împotrivă să se întâmple acelaşi lucru şi cu structurile sucursalei palestiniene a Frăţiei”. Potrivit cotidianului, în mod paradoxal, problema „este chiar slăbiciunea Hamas, care o determină să devină şi mai periculoasă decât a fost în trecut, de vreme ce gruparea palestiniană încearcă să se salveze prin lupta asasină contra Israelului”
.

Israel Today semnalează că, prin incursiunea militară în Fâşia Gaza, Israelul a reuşit să prevină un atac terorist al Hamas plănuit de peste un deceniu, în care urmau să fie implicaţi sute de terorişti. „Trupele israeliene detaşate în Gaza au confiscat documente şi computere ale grupării Hamas care conţin detalii cu privire la un atac terorist de proporţii plănuit în sudul Israelului”. Israelul s-a concentrat pe distrugerea tunelurilor săpate de Hamas pe sub graniţă şi a constatat că sunt foarte multe. După capturarea documentelor Hamas, a realizat că tunelurile fac parte dintr-un plan terorist elaborat.

„Potrivit acestor documente, cu ocazia Rosh Hashanah - sărbătoare care începe în 24 septembrie - aproximativ 200 de luptători Hamas urmau să iasă din fiecare tunel, în mijlocul unor comunităţi civile israeliene”
. Un atac de o asemenea amploare ar fi avut ca urmare, dacă era dus la îndeplinire, multe victime de partea israeliană şi, probabil, la mai multe răpiri. Mai mulţi luptători Hamas capturaţi de Israel au confirmat veridicitatea planului şi au arătat că liderii lor le-au dat asigărari că masivul atac, pregătit timp de 12 ani, va duce la înfrângerea Israelului, a precizat Israel Today.  
Recrudescenţa antisemitismului şi a urii
În Franța, Germania şi Italia au existat proteste anti-semite și violențele iscate ca urmare a conflictului din Gaza. "Retorica anti-semită, ostilitatea împotriva evreilor şi atacurile asupra sinagogilor nu au ce căuta în societatea noastră"
 au precizat Frank-Walter Steinmeier, Lauren Fabius și Frederica Mogherini, într-o declarație comună susținută la Bruxelles. Cei trei miniştri de Externe au subliniat vor face tot ce le stă în putință pentru a contracara "acţiunile şi declaraţiile care intră în zona anti-semitismului, rasismului şi xenofobiei"
. De la izbucnirea violențelor între Israel și Hamas, participanți la manifestații anti-israeliene de pe întreg teritoriul Germaniei au folosit frecvent sloganuri anti-semite și au cerut gazarea evreilor, referință la uciderea evreilor de către naziști în timpul Holocaustului. În Franța, tinerii pro-palestinieni s-au ciocnit cu forțele de ordine, au incendiat mașini, au distrus magazine și au atacat două sinagogi din suburbiile Parisului. Mișcări similare au izbucnit și în Italia.
"După violenţele antisemite din Franţa domneşte teama de o intifadă" pe teritoriul francez semnalează Frankfurter Allgemeine Zeitung. Guvernul francez a condamnat cu maximală asprime "noua formă de antisemitism" manifestat la Sarcelles, în nordul Parisului. Adunată în pofida unei interdicţii, în numele unei prezumtive solidarităţi cu palestinienii, după ce demonstraţia fusese dizolvată de poliţişti, manifestanţii s-au regrupat, manifestându-se violent împotriva caselor, automobilelor, sinagogilor şi magazinelor evreieşti din cartier. Ziarul descrie manifestaţiile antievreieşti din Franţa ca "amalgam de agitaţie a extremei stângi, combinată cu şomajul imigranţilor musulmani de origine arabă", care s-au coagulat în ceea ce premierul francez Valls a numit "noul antisemitism"
. 
Problema nu a apărut doar în Franţa, dar şi în Germania, unde forţele de poliţie nu au intervenit împotriva unor manifestaţii aparent pro-palestiniene, în pofida proferării de imprecaţii şi lozinci antisemite. În context, Frankfurter Allgemeine Zeitung reproduce protestul rostit de Dieter Graumann, preşedintele Consiliului Central al Evreilor din Germania, care a deplâns, consternat şi indignat, "explozia unei virulente şi violente uri antievreieşti". Dieter Graumann le-a cerut politicienilor, presei şi societăţii să condamne fără echivoc incidentele şi scandările antisemite, unele "de o răutate şi un primitivism care nu ni se mai păreau posibile, în timpul vieţii noastre, pe pământ german"
. 

Ziarul scoate în evidenţă o anumită asimetrie în abordarea mediatică a conflictului dintre Israel şi Gaza. Astfel, în timp ce mass-media din Europa abundă de denunţări ale deciziilor guvernului de la Ierusalim, sunt extrem de rare comentariile critice la adresa grupării teroriste Hamas. Este şocant, scrie ziarul, că demonstraţiile antisioniste şi antisemite din Europa "sunt net mai virulente decât în lumea arabă"
. Publicaţia subliniază acest aspect, făcând trimitere la sprijinul de care operaţiile militare anti-islamiste declanşate de statul evreu în fâşia Gaza se bucură în lumea arabă. Acestea sunt susţinute nu doar de Egipt, dar şi de ţările din Golf, angajate, la rândul lor, alături de Cairo, în lupta contra Frăţiei Musulmane, a cărei filială palestiniană este Hamas.

Subiectul antisemitismului este abordat şi de Die Welt, care subliniază că "părţi ale comunităţilor musulmane din Europa au încetat să mai accepte regulile jocului democratic ale unei societăţi pluraliste". Astfel, "adepţi revoltaţi ai Hamas se dedau unor veritabile vânători de oameni exprimând păreri diferite, urlă, instigând la ură contra evreilor şi demască, prin lozincile pe care le scandează, adânca scufundare în resentiment antisemit a criticilor la adresa Israelului"
. Pe de altă parte, Die Welt semnalează că, în Israel, "ura creşte". Ziarul precizează că întreaga clasă politică israeliană a condamnat ferm prezumtiva ucidere din răzbunare, în urma asasinării a trei elevi evrei, a unui adolescent palestinian. Die Welt  exprimă, însă, îngrijorarea legată de faptul că o parte din ce în ce mai însemnată a societăţii israeliene a început "să ignore ori să tolereze existenţa unei atmosfere de ură pe care israelienii nu pregetă s-o osândească (...) la palestinieni". 
Die Presse precizează că la atitudini resentimentare face recurs din abundenţă premierul turc Erdogan. „Incitările lui amplifică furia anti-israeliană, dar crescândul antisemitism riscă să scape de sub control”
 menţionează cotidianul austriac.
Alertă mondială: epidemia de Ebola „a scăpat de sub control”

Explozia ucigaşă a epidemiei de Ebola, care a afectat mai multe ţări africane „a scăpat de sub control”, a avertizat Libération. Ziarul parizian a deplâns sutele de victime înregistrate în ultima explozie a maladiei descoperite în 1976, relevând că „Liberia şi Sierra Leone şi-au plasat regiuni întregi în carantină. Totuşi, demersurile de zăgăzuire a epidemiei sunt tardive şi ridicole într-o Africă tot mai deschisă. Un ministru britanic nu a exclus posibilitatea de se descoperi bolnavi şi în Regatul Unit, chiar dacă experţii sunt de acord că e puţin probabil ca epidemia să ajungă în ţările din nord. Totuşi, într-o lume globalizată, nimeni nu poate garanta că o epidemie nu va depăşi hotarele celor săraci din Africa.”

Îngrijorări asemănătoare a exprimat şi ziarul L’Alsace. Cotidianul a atras atenţia asupra riscurilor la care se expun societăţile aeriene care transportă călători bolnavi, revendicând, din raţiuni umanitare, „o solidaritate medicală”
.

El Mundo solicită, la rândul său, o mai „susţinută atenţie a lumii întâi”. În speţă, se referă la "ţările prospere"
, care ar trebui să manifeste preocupare faţă de pericolul reprezentat de Ebola. În acelaşi registru, cotidianul danez Politiken deplânge absenţa unui vaccin, deşi maladia a fost descoperită în urmă  cu patru decenii. Virusul mortal Ebola ar putea să se propage "ca un foc de pădure"
, au avertizat autorităţile americane în domeniul Sănătăţii, cerându-le persoanelor care călătoresc în Africa de Vest să adopte un maximum de măsuri de protecţie. Această epidemie, care durează de la începutul anului, a izbucnit în Guineea, după care s-a extins în Liberia şi apoi în Sierra Leone. Directoarea Organizaţiei Mondiale a Sănătăţii, Margaret Chan, a afirmat că epidemia de Ebola din Africa de Vest "avansează mai rapid"
 decât mobilizarea pentru limitarea ei. Epidemia de Ebola din Africa de vest este scăpată de sub control, se agravează şi riscă să afecteze şi alte ţări, a avertizat şi directorul de operaţiuni al organizaţiei Médecins sans Frontières, Bart Janssens. "Dacă situaţia nu se ameliorează rapid, există un risc real ca noi ţări să fie afectate"
 a subliniat Bart Janssens. 

Polonia, „complice” în cazul închisorilor secrete ale CIA


Referitor la condamnarea Poloniei, de către CEDO pentru „complicitate” la detenţia ilegală a unor suspecţi de terorism, ziarul Rzeczpospolita apreciază că ţara nu ar trebui să se ruşineze pentru ceea ce s-a petrecut pe teritoriul său. "Ar fi absurd şi profund nedrept dacă instanţa de la Strasbourg va avea un cuvânt de spus în privinţa prestigiului Poloniei în lume. Polonia a pierdut procesul legat de închisorile secrete ale CIA pe teritoriul său. Este păcat, deşi nu suntem convinşi că Polonia ar trebui să se ruşineze în faţa acuzaţiilor că a încălcat dreptul unor prezumtivi terorişti la sferă privată. Există oameni care sunt preocupaţi mai ales de metodele de anchetare a teroriştilor. Dar există alţii care trebuie să ia decizii importante, având permanent în minte interesele statului."


Polonia a fost condamnată de CEDO „pentru rolul său în actele de tortură la care au fost supuşi, pe teritoriul său între 2002 şi 2003, doi suspecţi de terorism” a precizat RFI. „Mai exact, potrivit Curţii de la Strasbourg, Polonia a încălcat articole ale convenţiei ce se referă la interzicerea torturii, dreptul la libertate, dreptul la o anchetă legală normală”
. Oficialii polonezi au negat existenţa închisorilor CIA - pe de altă parte, Statele Unite au recunoscut că au ţinut suspecţi Al-Qaida în locuri de detenţie din afara treritoriului american, fără a indica în ce ţară.


„Cei care au dat Polonia în judecată şi au şi câştigat sunt Abu Zubaydah şi Abd al-Rahim al-Nashiri - un palestinian şi un saudit” a precizat Reuters. „Ei au fost au fost transferaţi într-o astfel de închisoare secretă situată într-o pădure din Polonia, înainte de a fi duşi la baza americană de la Guantanamo, unde sunt deţinuţi şi în prezent. În Polonia, susţin ei,  au fost supuşi unui tratament asimilat torturii. Cei doi erau suspectaţi de americani că ar fi colaborat cu Al-Qaida. Dând dreptate celor doi, Curtea Europeană a Drepturilor Omului a decis că Polonia a încălcat Convenţia Europeană privind Drepturile Omului, fie şi prin simplul fapt că a permis CIA să deţină aceşti suspecţi pe teritoriul său. Curtea a ordonat Poloniei să plătească 100.000 de euro în despăgubiri lui al Nashiri şi 130.000 de euro lui Zubaydah”
.
Judecătorii Curţii de la Strasbourg au decis, în unanimitate, că "Polonia a cooperat la pregătirea şi punerea în aplicare a operaţiunilor de predare, detenţie secretă şi interogare desfăşurate de CIA pe teritoriul său şi trebuie să fi ştiut că, permiţând CIA să deţină astfel de persoane pe teritoriul său, le supune riscului unor tratamente contrare Convenţiei"
 europene pentru drepturile omului. Palestinianul Abu Zubaydah şi sauditul Abd al-Rahim al-Nashiri  au acuzat că autorităţile de la Varşovia „"în deplină cunoştinţă de cauză şi în mod deliberat", au autorizat CIA să îi deţină în secret timp de mai multe luni în perioada 2002-2003 în Polonia, unde au fost torturaţi, în special prin tehnica "simulării înecului"”
.Hotărârea nu este definitivă. Autorităţile de la Varşovia au la dispoziţie trei luni pentru a cere o nouă examinre a dosarului în faţa Marii Camere a CEDO - ceea ce Curtea nu este obligată să admită. 
"Săraca Argentină"
 – „nu default, ci Griesafault”

A doua economie a Americii de Sud, Argentina, a intrat in faliment pentru a doua oara in ultimii 13 ani, dupa ce discutiile de ultim moment cu creditorii sai, purtate la New York, s-au incheiat cu un esec. Investitorii au cerut o plata totala a creantelor in valoare de 1,3 miliarde de dolari pe care le detin, a precizat BBC.  Argentina a transmis ca nu isi poate permite plata unei asemenea sume si i-a acuzat pe creditori de folosirea problemelor sale cu datoriile pentru a obtine un profit mare. ministrul argentinian al Economiei, Axel Kicillof, a spus ca investitorii au respins ultima oferta a Guvernului. "Din pacate, nu s-a ajuns la nici o intelegere, iar Republica Argentina va intra in faliment"
 a afirmat mediatorul numit de tribunal, Daniel Pollack, intr-o declaratie. Noul faliment nu va afecta economia Argentinei in acelasi fel in care a facut-o in anul 2001, cand zeci de oameni au murit in proteste de strada, iar autoritatile au inghetat conturile oamenilor. Ca urmare a masurii, si agentia Standard&Poor's a revizuit in scadere ratingul Argentinei, de la „CCC” la „default selectiv”. 
Die Welt s-a aplecat asupra situaţiei dramatice în care a ajuns, din nou, Argentina, aflată în inapacitate de plată. La o primă vedere, este o situaţie de neînţeles. "Ţara are de toate: resurse naturale, suprafeţe agricole din belşug, o populaţie, în majoritate de origine europeană, o climă, în general plăcută, o coastă de mii de kilometri lungime, vecini paşnici de jur împrejur. De fapt premize ideale pentru un stat prosper, căruia să-i revină un rol important în comunitatea internaţională. În loc să fie aşa, perspectivele de viitor ale Argentinei se întunecă iarăşi în mod dramatic (...) o bancrută cu consecinţe imprevizibile"
.

Cotidianul austriac Die Presse afirmă că „ţările care au nevoie de bani sunt obligate să joace după regulile jocului”. Conchide că fondurile de hedging „ar putea fi cauza directă a morţii (financiare) a Argentinei, ţara nefiind însă, în fapt, victima acestor fonduri, ci a coruptei elite politice care a băgat în pământ, ca la carte, o ţară cândva model”
. 
În termeni tehnici, Argentina este în default. Deseori, semnificația atribuită acestui cuvânt este „falimentul”, dar nu descrie în totalitate starea de fapt, a precizat Radio France Internationale. Până în prezent, Argentina refuză doar să plătească o parte din datoriile sale. Deocamdată nu există dovezi potrivit cărora că nu ar fi capabilă să efectueze plata. Drept urmare, agenția de rating Standard and Poor’s a retrogradat calificativul țării la „incapacitate parțială de plată” sau „selective default”. Conform estimărilor agenției, Argentina are un termen de 30 de zile pentru plata unor dobânzi în valoare de 539 de milioane de dolari. Dacă această datorie de dobânzi nu este onorată, atunci creditorii ar putea cere plata imediată a întregii datorii pe care o au de încasat în urma achiziționării de titluri de stat. Potrivit Bloomberg, suma totală este de 29 de miliarde dolari - altfel spus, întreaga rezervă valutară a Argentinei.
Argentina a refuzat să declare faliment, în pofida faptului că ţara și fondurile deţinute de creditori nu au putut ajunge la un acord privind soluţionarea problemei datoriei. Subiectul a fost discutat în cadrul întrevederilor avute la New York şi mediate de trimisul Curții SUA, a precizat Reuters. Potrivit ministrului argentinian al Economiei, Axel Kicillof, statul a achitat toate plățile iar acum continuă să ramburseze datoria externă, a menţionat Lenta.ru. Pe de altă parte Itar-Tass făcând referire la ziarul Ambito Financiero, a precizat că băncile care au reușit să ajungă la un acord cu creditorii țării au ajutat evitarea falimentului Argentinei. Se precizează că, după discuțiile de la New York, fondurile speculative care au câștigat un proces împotriva Buenos Aires au acceptat oferta organizațiilor de creditare din ţară de a cumpăra 100% din obligaţiunile de nerambursare în valoare totată de 1,6 miliarde USD.
Judecătorul Thomas Griesa a avertizat că ar putea emite o “ordonanţă de sfidare a Curţii” în cazul în care guvernul argentinian nu renunţă să mai susţină public teza că ţara nu se află în faliment şi şi-a îndeplinit obligaţiile. Şeful de cabinet de la Buenos Aires, Jorge Capitanich, a reacţionat, spunând că un astfel de ordin ar încălca imunitatea suverană a statului şi a cerut administraţiei americane să intervină. “Când vine vorba despre relaţiile bilaterale dintre state şi despre încălcarea imunităţilor unui stat suveran, puterea executivă trebuie să intervină”
 a declarat Jorge Capitanich. 

„Pe 30 iulie, creditorii Argentinei nu au primit plata semianuală pentru obligaţiunile restructurate după ultima intrare în incapacitate de plată a țării, in 2001. Argentina a depus 539 de milioane de dolari la Bank of New York Mellon cu câteva zile înainte. Numai că banca nu a putut transfera suma creditorilor: judecătorul federal Thomas Griesa a decis că Argentina nu-i poate plăti pe creditorii care au acceptat restructurarea datoriilor ţării până ce nu îi plăteşte integral – inclusiv dobânzile – pe cei care nu au acceptat restructurarea. A fost pentru prima dată în istorie când o ţară care dorea să-şi plătească creditorii a fost împiedicată de un judecător să facă asta. (...) nu default, ci Griesafault. Argentina a îndeplinit obligaţiile faţă de cetăţeni şi faţă de creditorii care au acceptat restructurarea. Decizia lui Griesa încurajează, însă, comportamentul cămătăresc, ameninţă funcţionarea pieţelor financiare internaţionale şi sfidează principiile capitalismului modern: datornicii isolvenţi au nevoie de un nou început” au precizat, în Project Syndicate, Joseph Stiglitz, laureat al Premiului Nobelului pentru Economie, și Martin Guzman.

